Jakeš o zásahu bleskom: Bola to veľká rana, brneli mi ruky aj ucho

Slovenský motocyklista chce v pretekoch pokračovať.

SAN SALVADOR DE JUJUY. Slovenského motocyklistu Ivana Jakeša počas stredajšej tretej etapy na vytrvalostných púštnych pretekoch Rely Dakar 2017 zasiahol blesk, ale nič vážne sa mu nestalo. Po dokončení etapy Jakeš putoval do nemocnice, kde sa podrobil vyšetreniam a zostal na pozorovanie. Mal by byť v poriadku. "Mal šťastie, že sa neoprel intuitívne nohou o zem, takže pneumatiky motorky odizolovali elektrický prúd," uviedol na facebooku člen Jakešovho realizačného tímu Dick Kvetňanský. Samotný pretekár k svojej "nehode" pre český Radiožurnál uviedol: "Zrazu som len mal zeleno pred očami, bola to veľká rana. Zľakol som sa, brneli mi ruky aj ucho." Štyridsaťtriročný skúsený pretekár s odstupom času ešte pobavene dodal: "Kamaráti z tímu si robia srandu, že som potreboval dobiť energiu. To sa asi podarilo." Podľa idnes.cz tretia etapa Rely Dakar viedla cez argentínske kopce vysoké takmer 5000 m a búrka priniesla so sebou aj krúpy. "Každý sme potenciálny cieľ blesku. Na niektoré som si mohol takmer siahnuť, bolo to tak blízko nás. Tiež som sa bál, ale že niekoho blesk môže aj zasiahnuť, to som nečakal," povedal český reprezentant Josef Macháček, ktorý je momentálne šiesty v kategórii štvorkoliek. Jakeš je napriek neblahej skúsenosti z argentínskych vrchov pripravený nastúpiť do štvrtovej 4. etapy. "Pokiaľ budú výsledky aspoň trochu uspokojivé, číslo 20 pokračuje v elitnej skupine na Dakare!" napísal Kvetňanský. Ivan Jakeš prišiel do cieľa 3. etapy na pätnástom mieste a v celkovom hodnotení mu patrí dvanásta pozícia.


Najlepšia slovenská novinárska fotografia vznikla v hlade a chudobe

Víťazom ceny Grand Prix na súťaži Slovak Press Photo je režisér Ivan Holub s fotografiou Večera.

BRATISLAVA. Víťaz 5.ročníka súťaže Slovak Press Photo je známy. Cenu Grand Prix vyhlásili organizátori súťaže v stredu na tlačovej konferencii. Získala ju fotografia Večera od režiséra a kameramana Ivana Holuba.  "Zachytáva skupinu pygmejských detí v južnom Burundi, ktoré prežívajú len vďaka tomu, že dostanú raz denne najesť v rámci nutričného slovenského programu. Deti v úplnom tichu čakajú, kým sa rozdá jedlo, a mlčanie pokračuje aj počas jedenia. Každé z nich má pred sebou obrovskú porciu, od ktorej neodíde, kým nie je všetko zjedené. Fotografia vznikla počas nakrúcania dokumentu," píše sa na stránke súťaže. Víťazi jednotlivých kategórií budú vyhlásení na slávnostnom podujatí, ktoré sa uskutoční 19. 10. 2016 v Primaciálnom paláci v Bratislave. Slávnostné vyhlásenie cien bude sprevádzané vernisážou výstavy víťazných fotografií. Podľa poroty sa prihlásené fotografie často tematicky zaoberali utečeneckou krízou, vojnovými konfliktami, sociálnymi a environmentálnymi problémami.


Slafkovský bol najrýchlejší v kvalifikácii Svetového pohára v Čunove

Postúpili aj Beňuš a Martikána, Kaliská sa z kvalifikácie neprebojovala.

ČUNOVO. Spolu desať slovenských lodí postúpilo do semifinále na pretekoch 2. kola Svetového pohára vo vodnom slalome v bratislavskom Čunove. V piatkovej kvalifikácii uspeli všetci kanoisti aj kanoistky, v súťažiach kajakárok a kajakárov idú ďalej po dve lode. V kategórii C1M dosiahol v prvej jazde najlepší čas Alexander Slafkovský, z prvého kvalifikačného kola postúpil do semifinále aj Matej Beňuš z 18. miesta. Michala Martikána klasifikovali na 23. pozícii a musel absolvovať druhú jazdu, v ktorej skončil siedmy a nebude chýbať v sobotňajšom semifinále. "Prvé miesto ma trochu prekvapilo, pretože dolnú časť som neprešiel podľa svojich predstáv. Chcel som si spraviť chuť pred sobotou. Teraz som spokojnejší, pretože úvod sezóny som mal trochu rozpačitý," poznamenal víťaz prvej kvalifikácie Alexander Slafkovský. V K1Ž si postup ďalej z prvej jazdy zabezpečili piata Eliška Mintálová aj deviata Jana Dukátová. Elena Kaliská skončila v prvej jazde na 38. mieste, v druhej na nepostupovej 26. priečke a so súťažami v Čunove sa lúči. "Som sklamaná, že som neuspela na domácej vode. Nevyšlo mi to podľa predstáv, je to škoda," prezradila Kaliská. Medzi kanoistkami si nedeľňajšie semifinále zabezpečili všetky tri slovenské reprezentantky už prvou jazdou - najmladšia Emanuela Luknárová bola dvanásta, Soňa Stanovská pätnásta a Monika Škáchová osemnásta. "Teším sa z postupu z prvej jazdy. Išlo sa mi dobre, ale mrzí ma, že v niektorých okamihoch som možno nesprávne zareagovala, išla možno trochu pochabo a stratila cenné sekundy," zhodnotila stále iba 17-ročná Luknárová. Medzi kajakármi stačila jedna jazda na postup Andrejovi Málekovi (5. miesto) aj Martinovi Halčinovi (12.). Jakuba Grigara klasifikovali v prvom kvalifikačnom kole na nepostupovej 38. priečke, v druhom až na 26. pozícii a v Čunove sa už nepredstaví.


Goldman Sachs ako prvý veľký hráč z Wall Street zvažuje obchodovanie s bitcoinmi

Digitálne meny stále zápasia s nedôverou, keďže vysoká miera anonymity poskytuje príležitosť aj pre nelegálne obchody.

NEW YORK. Digitálne meny ako bitcoin môžu mať pred sebou ďalší dôležitý krok do etablovaného finančného sveta. Goldman Sachs ako prvá popredná investičná banka totiž zvažuje vstup do priameho obchodu s bitcoinmi a ďalšími kryptomenami. Podľa informácií denníka Wall Street Journal zatiaľ nie je rozhodnuté, či skutočne banka tento krok urobí. Hovorkyňa Goldman Sachs informovala, že v súčasnosti preverujú, akým spôsobom by mohli najlepšie realizovať záujem klientov o digitálne meny. Pokiaľ by veľký hráč z Wall Street vstúpil do obchodovania s kryptomenami, mohol by im pomôcť dostať sa z vedľajšej koľaje do finančného mainstreamu. Veľké investičné banky zatiaľ experimentujú s technológiami, ktoré protokolujú transakcie s kryptomenami, a hľadajú možnosť ich presunu aj do klasického finančného sveta. Digitálne meny aj napriek rastúcej popularite stále zápasia s nedôverou, keďže vysoká miera anonymity poskytuje príležitosť aj pre nelegálne obchody. Centrálne banky a ekonómovia opakovane upozorňujú na výrazné kolísanie kurzov a riziko špekulatívnych bublín.


Záplavy v Maroku si vyžiadali sedem obetí, krajinu zasiahli prudké dažde

Väčšinu obetí zmietol neočakávaný príval vody v čase, keď sledovali futbalový zápas.

RABAT. Sedem ľudí prišlo o život v stredu v južnej časti Maroka v dôsledku záplav, keď sa rieka vyliala zo svojho koryta, informovala agentúra AFP s odvolaním sa na miestne úrady. Na mieste prebiehali pátracie a záchranné operácie s cieľom nájsť ďalších ľudí, ktorých mohla zmietnuť voda po tom, čo oblasť na juhu Maroka zasiahli prudké dažde. Väčšinu obetí zmietol neočakávaný príval vody v čase, keď sledovali futbalový zápas na ihrisku postavenom neďaleko rieky, uviedla agentúra Reuters. Záplavy v roku 2014 si v Maroku vyžiadali niekoľko desiatok ľudských životov a v južnej časti krajiny spôsobili značné škody, pripomína AFP.


Financial Times: Bratislava sa o liekovú agentúru pobije s Milánom

Ministri budú v tajnom hlasovaní o novom sídle pre EMA rozhodovať 20. novembra.

BRUSEL. Bratislava a Miláno sa stali favoritmi pre nové sídlo Európskej liekovej agentúry (EMA) po brexite. Ostrá lobistická bitka má vyvrcholiť už o jedenásť dní (20. novembra). Informoval o tom v článku portál Financial Times. Diplomati uviedli, že ponuky zo strany Slovenska a Talianska medzi ostatnými vytŕčali. Proti nim stálo 19 krajín, pričom Amsterdam s Kodaňou sú považovaní za najtvrdších súperov favoritov. Lieková agentúra v Londýne je vnímaná ako klenot v korune medzi viac ako štyridsiatimi špecializovanými agentúrami Bruselu. Má 900 zamestnancov na plný úväzok a každoročne ju navštívi približne 35-tisíc národných regulátorov a vedeckých pracovníkov, pretože má zásadnú úlohu pri schvaľovaní nových liekov určených na predaj na trhu Únie. Ministri budú v tajnom hlasovaní o novom sídle pre EMA rozhodovať 20. novembra, kedy sa rozhodnú aj o budúcom sídle Európskeho orgánu pre bankovníctvo (EBA). EBA je oproti EMA menšou finančnou agentúrou Únie, ktorá tiež sídli v Londýne. Ekonomická váha EMA a prestíž, ktorú jej sídlo prináša, podnietili to, čo jeden z diplomatov označil za masívny lobing, ktorý teraz vrcholí. Diplomati uviedli, že slovenská ponuka nabrala dynamiku napriek vlažnému prijatiu od samotnej agentúry, ktorá varovala, že viac ako 70 percent zamestnancov by mohlo odísť, ak sa sídlo presunie do hlavného mesta Slovenska. Bratislava z interného prieskumu medzi zamestnancami EMA vyšla ako štvrté najmenej preferované miesto. Hľadanie nových sídel pre agentúry po brexite sa zvrhlo na zúrivý obchod. Samotná agentúra vo svojom hodnotení ponúk ocenila ponúkanú budovu, no nepáči sa jej poloha Bratislavy, nedostatočné letecké prepojenia s ostatnými európskymi mestami. Problémom je aj otázka uznávania manželstiev osôb rovnakého pohlavia. Slovenskú ponuku napriek tomu predstavitelia Únie považujú za najsilnejšiu zo strednej a východnej Európy- regiónu, ktorý je nedostatočne zastúpený agentúrami Únie. Slovensko v Bruseli vnímajú ako baštu aspoň nejakého proeurópskeho cítenia v regióne, ktorý je k európskej integrácii čoraz nepriateľskejší. Bratislava je navyše neďaleko Viedne, čo ponuku pre agentúru samo o sebe vylepšuje. Úradníci v Bruseli varujú, že ak Únia nepridelí aspoň jednu agentúru krajine strednej alebo východnej Európy, ktorá sa stala členom po roku 2004, tak treba očakávať vlnu pobúrenia. Hľadanie nových sídel pre agentúry po brexite sa podľa Financial Times už teraz zvrhlo na zúrivý "obchod s koňmi." Jeden štátny úradník uviedol, že pri naháňaní hlasov sa predstavitelia členských krajín zaplietli do výmenného obchodu s top pozíciami v ekonomickej správe Únie, podporou politických iniciatív v Bruseli a dokonca aj s pracovnými miestami v orgánoch mimo Únie akou je Európska banka pre obnovu a rozvoj. Diplomati uviedli, že Taliansko zašlo tak ďaleko, že ponúklo viac vojakov pre nové bojové skupiny NATO v pobaltských štátoch výmenou za hlasy z regiónu pre Miláno. Taliani tiež profitovali z katalánskej krízy, ktorá odstavila súperiacu ponuku Barcelony. Slovensko sa aj napriek tomu svojej šance nevzdáva. "Reálne šance Slovenska na získanie Európskej liekovej agentúry (EMA) sú dobré," vyhlásil štátny tajomník ministerstva zahraničných vecí Ivan Korčok. Zároveň jednoznačne vylúčil špekulácie, že by Slovensko mohlo získať buď EMA, alebo post predsedu euroskupiny, ale nie obe veci naraz. Korčok si myslí, že by bolo nespravodlivé, ak by sa EMA napokon presťahovala do krajiny, ktorá už nejakú európsku agentúru má. Podľa štátneho tajomníka Slovensko predložilo veľmi dobrú ponuku, ktorou naplnilo všetky požiadavky. O Európsky orgán pre bankovníctvo sa uchádza osem konkurenčných metropol Európy. Favoritmi pre sídlo orgánu sú Dublin, Frankfurt a Paríž. EBA má takmer dvesto zamestnancov a zohráva dôležitú úlohu pri stanovovaní spoločných regulačných noriem pre banky. Všetci uchádzači budú musieť súťažiť v extrémne nepredvídateľnom hlasovacom systéme, v ktorom krajiny vyberú kandidátov prvého, druhého a tretieho výberu. V prvom kole bude môcť zástupca každej krajiny použiť jeden hlas za tri body, jeden za dva a jeden za jeden bod. Pokým jedno z miest už v prvom kole nezožne výraznú podporu, traja kandidáti s najvyšším počtom hlasov budú pokračovať do ďalších kôl, až kým sa nerozhodne o víťazovi. Hlasovanie prebehne tajne a mnohí kandidáti budú pravdepodobne, prinajmenšom v prvom kole, hlasovať za seba. Niektorí diplomati varujú, že sa krajiny môžu okrem toho pokúsiť hrať so systémom hlasovania v prvom kole tak, aby si naklonili šance vo finále.


Kurdské sily obsadili strategickú leteckú základňu pri Rakke

Strategická letecká základňa sa rozprestiera približne 45 kilometrov západne od Rakky, hlavného mesta IS.

BEJRÚT. Kurdským silám podporovaným USA sa v nedeľu podarilo získať kontrolu nad leteckou základňou Tabka v severnej časti Sýrie, ktorú doposiaľ ovládali militanti z extrémistickej organizácie Islamský štát (IS). Potvrdilo to Sýrske pozorovateľské centrum pre ľudské práva (SOHR) so sídlom v Británii. Kurdmi vedené Sýrske demokratické sily (SDF) tak získali strategickú leteckú základňu, ktorá sa rozprestiera približne 45 kilometrov západne od Rakky. Tá je faktickým hlavným mestom kalifátu vyhláseného islamistami v roku 2014. Momentálne tu kurdské sily bojujú proti IS s cieľom oslobodiť toto mesto spod okupácie islamistov. USA poskytujú SDF dôležitú leteckú a pozemnú podporu. Kurdské sily sa už priblížili k Rakke a obkľúčili ju. Leteckú základňu Tabka obsadili militanti z IS v auguste 2014. Krátko potom táto teroristická skupina oznámila, že zabila približne 200 vládnych vojakov prítomných na základni. Toto masové zabíjanie IS natočil a zverejnil na sociálny sieťach.


Slovenskí hokejisti vysoko vyhrali v príprave na MS nad Britmi

Presadilo sa až šesť slovenských hráčov.

Góly: 10. Zigo (M. Grman, Čajkovský), 29. Tatar (Pánik, M. Sukeľ), 36. M. Sukeľ (M. Grman), 40. Lantoši (Marinčin, M. Daňo), 46. Marinčin (Jaroš, L. Nagy), 49. Liška (Koch, Marek Ďaloga) - 35. Farmer (Shields, O'Connor) Vylúčení: 4:7 na 2 min, presilovky: 2:1, oslabenia: 0:0, rozhodovali: Stano, Orolin - Gegáň, M. Smrek (všetci SR), 4513 divákov Slovensko: Čiliak (41. Godla) - Sekera, Černák, Marinčin, Jaroš, Čajkovský, M. Grman, Koch, Marek Ďaloga - Tatar, M. Sukeľ, Pánik - L. Nagy, Zigo, Studenič - Liška, Marcinko, M. Daňo - Buček, Buc, Lantoši Veľká Británia: Bowns - O'Connor, D. Phillips, Richardson, S. Lee, Ehrhardt, Billingsley, Swindlehurst, Ferrara - Farmer, Perlini, Mosey - Betteridge, Lachowicz, J. Phillips - Lake, Hammond, Dowd - Kirk, Myers, Shields POPRAD. Slovenská hokejová reprezentácia triumfovala nad Veľkou Britániou jasne 6:1 v sobotňajšom prípravnom stretnutí v Poprade pred blížiacimi sa majstrovstvami sveta 2019. Slováci vstúpili do stretnutia mimoriadne aktívne. Okamžite preverili brankára Veľkej Británie Bena Bownsa viacerými strelami, s ktorými si však rodák z Rotherhamu poradil bez väčších problémov. Domáci tím bol za aktivitu odmenený presilovkou, ale ani počas nej neotvoril skóre. Podarilo sa to až Tomášovi Zigovi v polovici prvej tretiny. Krátko po úvodnom góle mohol zvýšiť vedenie zverencov Craiga Ramsayho obranca Erik Černák, ktorý sa snažil spoza bránky prekonať súperovho gólmana, ale nebol úspešný. Briti prakticky neohrozili gólmana SR Mareka Čiliaka, nepomohla im ani presilová hra v závere prvej časti. Staronový účastník elitnej kategórie MS dostal výhodu presilovky aj v úvode druhej tretiny po faule Ladislava Nagya a hoci sa hráči Veľkej Británie usadili v útočnom pásme, Čiliak neinkasoval. Slováci zakrátko hrali v oslabení opäť, na trestnú lavicu zasadol Mário Grman a Briti mohli pokračovať v tlaku, z ktorého vyťažili niekoľko striel, ani jedna však nepriniesla vyrovnanie. Naopak, v 29. min udreli Slováci na 2:0 zvýšil Tomáš Tatar. Šesť minút pred koncom prostredného dejstva doplatil tím SR na svoju nedisciplinovanosť. Počas vylúčenia Erika Černáka si hostia otvorili strelecký účet zásahom Roberta Farmera. Jednogólový rozdiel nevydržal dlho, už o 72 sekúnd neskôr skóroval Matúš Sukeľ. Slováci napokon náskok ešte navýšili, keď v 40. min upravil na 4:1 v presilovej hre Róbert Lantoši. V záverečnej tretine dostal príležitosť v bránke SR Denis Godla, ktorý nahradil Čiliaka. Po šiestich minútach hry skóroval obranca Toronta Martin Marinčin. Slováci pokračovali v demolácii súpera aj naďalej, v 49. min sa po peknej kombinácii presadil mladík Adam Liška. Domáci mohli náskok v závere ešte zvýšiť, keď dvakrát hrali presilovku, ale ani jednu nevyužili a počet gólov v bránke Veľkej Británie sa zastavil na čísle šesť. Zaujímavosťou súboja je, že obaja súperi sa stretnú aj na MS v hokeji 2019, keďže sú súčasťou košickej A-skupiny. Craig Ramsay (tréner SR): "Je pekné, že sme dokázali streliť góly, ale s výkonom nie som až tak stotožnený. Potrebujeme, aby sme hrali od začiatku do konca stretnutia naplno. S novými hráčmi som bol spokojný, bolo vidieť najmä mladých obrancov z NHL, ako boli Černák a Marinčin. Rovnako pozitívne veci predviedol Marcinko. V nasledujúcich zápasoch sa musíme vyhnúť častým vylúčeniam. Potrebujeme mať čo najviac hráčov na ľade, aby sme mohli ukázať svoju kvalitu."Martin Marinčin (obranca SR, autor jedného gólu): "Zo začiatku bolo pre mňa náročné dostať sa do zápasu, predviedol som aj niekoľko zlých prihrávok. Asi mesiac som nehral zápas, ale od polovice stretnutia som sa cítil lepšie. Ukázali sme, že častá streľba je kľúčom ku gólom. Ja som pripravený na to, aby som posielal čo najviac pukov na bránku. Obdivujem to, aká na Slovensku vládne atmosféra počas zápasov. V Kanade to tak nie je a fanúšikovia sú tam ticho." Miroslav Šatan, generálny manažér tímu SR: "Počas celého zápasu sme mali prevahu, takže nie som prekvapený, že padlo viac gólov. Takýto nováčik v A-kategórii potrebuje skúsenosti a predpokladám, že sa bude zlepšovať počas turnaja. Bola to po dlhšom čase prvá vzájomná skúsenosť a je určite dobre, že sme sa dokázali strelecky presadiť." Tomáš Tatar, útočník a najlepší hráč SR: "Začali sme dobre. Potom som sa hneval, že sme mali viaceré vylúčenia, ale boli sme odolní a systémovo sme hrali perfektne. Publikum bolo skvelé, užili sme si to."


Budaj chce, aby mestá mohli zakázať len niektoré hry

Podľa súčasnej právnej úpravy je možné zakázať buď všetky, alebo ani jednu z hazardných hier.

BRATISLAVA. Poslanec Ján Budaj (OĽaNO-Nova) chce umožniť obecným zastupiteľstvám, aby mohli zakázať prevádzkovanie len niektorých hazardných hier. Podľa súčasnej právnej úpravy je totiž možné zakázať prevádzkovanie buď všetkých, alebo ani jednej z uvedených hazardných hier. Ako povedal dnes na tlačovej besede, mnohí aktivisti bojujú po Slovensku s gamblerstvom mladých, či sociálne odkázaných. „Ide najmä o herne v panelákoch. Rulety v hoteloch sú pre inú sociálnu skupinu,“ zdôvodnil návrh. Budaj tiež chce, aby mohli zakázať prevádzkovanie hazardných hier aj v jednotlivých častiach obce. Budaj preto predložil do parlamentu novelu zákona o hazardných hrách, o ktorej bude NR SR rokovať v októbri. V prípade schválenia by novela zákona umožňovala obecným zastupiteľstvám zakázať prevádzkovanie hazardných hier aj bez toho, aby 30 percent obyvateľov obce starších ako 18 rokov veku podpísalo petíciu, ktorou sa sťažujú, že sa v obci narúša verejný poriadok v súvislosti s hraním hazardných hier. Budaj sa rozhodol pre predloženie tohto návrhu novely po tom, čo v Bratislave z magistrátu zmizli podpisové hárky z petície za zákaz hazardu, na ktorých bolo približne 50 000 mien. Budaj to považuje za útok na petičné právo, podľa neho po tejto krádeži budú mať aktivisti kdekoľvek na Slovensku ťažšie nájsť občanov ochotných podpísať sa pod petíciu. Starosta bratislavskej mestskej časti Vajnory Ján Mrva upozornil, že v Českej republike ústavný súd pri prijímaní všeobecne záväzných nariadení označil predkladanie petícií za protiústavné. Pripomenul, že aj na Slovensku v minulom volebnom období skupina poslancov NR SR napadla na ústavnom súde povinnosť predloženia petície. V druhej polovici augusta zmizlo z bratislavského magistrátu 3 039 hárkov, pričom na jednom hárku je 16 - 17 podpisov. Petičnému výboru sa podarilo vyzbierať 136 139 podpisov Bratislavčanov na 8 018 hárkoch. Na to, aby bola petícia úspešná, samosprávy potrebovali vyzbierať aspoň 106-tisíc podpisov od oprávnených voličov. „Nevieme o ničom, nevieme, kto je za stratu zodpovedný, nie je žiadna osoba za to zodpovedná, nevieme ani o tom, či magistrát má alebo nemá kamerové záznamy. Je tu veľa nezodpovedaných otázok,“ povedal Ján Mrva. Bratislavský primátor Ivo Nesrovnal chce, aby všeobecne záväzné nariadenie o regulácii hazardu v Bratislave platilo od januára budúceho roka. „Predložiť ho však môžeme, keď budeme mať skontrolované všetky podpisy,“ podotkol Nesrovnal s tým, že ministerstvo vnútra preverí, či ľudia, ktorí petíciu podpísali, majú bydlisko v Bratislave a či majú viac ako 18 rokov.


Nemecké úrady práce skrátili dávky v nezamestnanosti o miliardy eur za poslednú dekádu

Poberatelia väčšinou zmeškali termín na úrade práce bez dostatočného zdôvodnenia.

BERLÍN. Nemecké úrady práce v posledných desiatich rokoch skrátili dávky v nezamestnanosti o viac než dve miliardy eur, keďže poberatelia nedodržali stanovené podmienky. Vyplýva to z odpovede Spolkovej agentúry práce pre poslankyňu Sabine Zimmermannovú. Len vlani boli dávky krátené o vyše 178 miliónov eur. Dotklo sa to približne 137-tisíc ľudí, čo zodpovedá podielu 3,1 percenta všetkých poberateľov dávok v nezamestnanosti. Dostali v priemere o 1300 eur ročne menej. Vo väčšine prípadov boli dávky krátené preto, že poberatelia zmeškali termín na úrade práce bez dostatočného zdôvodnenia. Okrem toho boli nezamestnaní sankcionovaní aj vtedy, keď odmietli ponuku práce alebo ďalšieho vzdelávania, alebo zatajili dodatočný príjem.


Interpol rozbil sieť pedofilov a zachránil 50 detí

LYON. Najmenej deväť ľudí zatkla polícia pri operáciách v Thajsku, Austrálii a Spojených štátoch a po rozbití medzinárodnej siete pedofilov na internete zachránila 50 detí. Vo štvrtok o tom informovala medzinárodná policajná organizácia Interpol, ktorá operáciu koordinovala. Píše o tom agentúra AFP. V súvislosti s policajným vyšetrovaním prebiehajúcim v takmer 60 krajinách sa očakávalo rozsiahle zatýkanie. Vyšetrovanie je súčasťou operácie Interpolu Blackwrist, zameranej na 63.000 užívateľov jednej stránky na tzv. temnom webe (dark web). V súvislosti so zatknutými osobami bolo zachránených 50 detí. Polícia sa snaží identifikovať ďalších 100 fotografií, ktoré sa šírili na dark webe. Interpol uviedol, že operácia sa začala pred dvoma rokmi po objavení materiálu, ktorý spätne vysledovali na stránku na dark webe, ktorý je prevádzkovaný s pomocou nástrojov chrániacich identitu a on-line aktivity používateľov. Temný web, alebo jeho siete známe pod názvom darknet, je časť internetu mimo dosahu vyhľadávačov, pričom používatelia sú z veľkej časti anonymní. Interpol v rámci tejto operácie získal pomoc od vládnych úradov po celom svete. Americké ministerstvo pre vnútornú bezpečnosť napokon sledovalo IP adresu webovej stránky, kde sa každý týždeň uverejňovali ďalšie fotografie a videá.


Slovinsko podporuje začlenenie Rumunska do Schengenu a OECD

Šéf slovinskej diplomacie navštívil Bukurešť, diskutoval o NATO aj Európskej únii.

BUKUREŠŤ. Slovinský minister zahraničných vecí Karl Erjavec v pondelok v Bukurešti vyhlásil, že jeho krajina podporuje začlenenie Rumunska do schengenskej zóny, kde sa cestuje bez pasov a hraničných kontrol, a tiež do Organizácie pre hospodársku spoluprácu a rozvoj (OECD). Erjavec na návšteve rumunskej metropoly povedal, že Rumunsko splnilo podmienky pre vstup do oboch organizácií, ktorých je už Slovinsko členom. OECD je medzivládna organizácia so zameraním na posilňovanie obchodu. Erjavec strávil v pondelok v Bukurešti rozhovormi o NATO a Európskej únii. Viedol pritom i diskusie o plánoch Srbska a Čiernej Hory stať sa členmi EÚ, ako aj o budúcom členstve bývalej sovietskej republiky Moldavsko v Únii. Rumunský minister zahraničných vecí Teodor Melešcanu vyhlásil, že Rumunsko sa snaží získať "pevné záruky, ktoré zaistia rovnocenné a nediskriminačné zaobchádzanie s európskymi občanmi" v Spojenom kráľovstve, keď už Británia vystúpi z EÚ. V Británii žije približne 500-tisíc Rumunov. Obaja ministri uviedli, že dúfajú v posilnenie dvojstranného obchodu, ktorý má v súčasnosti hodnotu 700 miliónov eur.


DAC po rokoch zvíťazila na ihrisku Trnavy, odolala veľkému tlaku
Slovensko
 Anglicko
 Španielsko
 Nemecko
 Taliansko
 Francúzsko

Trnava s DAC prehrala doma po piatich rokoch.

BRATISLAVA. Futbalistom Žiliny stačil gól Jána Bernáta z prvej minúty sobotňajšieho domáceho zápasu proti Seredi na zisk troch bodov a návrat na čelo fortunaligovej tabuľky. Žilina má po sobote na svojom konte 26 bodov, o jeden viac ako druhý Slovan Bratislava, no "belasí" v nedeľu odohrajú zápas na pôde MFK Ružomberok. Futbalisti Dunajskej Stredy si do fortunaligovej tabuľky pripísali ďalšie dôležité tri body. Zverenci trénera Petra Hyballu po minulotýždňovom triumfe 1:0 doma na dovtedy vedúcou Žilinou tentokrát zvíťazili na pôde Spartaka Trnava 2:1 (1:0). V šlágri kola sa hostia ujali vedenia veľmi rýchlo - v 5. minúte urobil chybu brániaci Ivan Mesík, lopta sa dostala až k Andrejovi Fábrymu a ten prestrelil gólmana Dobrivoja Rusova. Snaha o vyrovnanie vyšla Trnavčanom až v 68. minúte, po ľavej strane prenikol do pokutového územia Brazílčan Lucas Lovat a prekonal brankára Martina Jedličkovu. Radosť domácich tribún však nemala dlhé trvanie, pretože o šesť minút neskôr Kristopher Vida využil zmätok trnavských stopérov a zariadil tri body pre DAC. Dunajskostredčania si upevnili tretiu priečku v tabuľke, Trnavčania sú naďalej štvrtí. Oboch súperov však po sobote delí namiesto dvoch až päť bodov. Fortuna liga 2019/2020 - 11. kolo -výsledky - sobota Góly: 68. Lovat - 5. Fábry, 74. K. Vida Spartak: Rusov - Turňa (78. Yilmaz), Mesík, Menich, Lovat - Gamboš (66. Dangubič) - Tesija, Diogo, Halilovič (78. Grendel), Tavares - Sobczyk Dunajská Streda: Jedlička - Rodolfo, Kružliak, Beskorovajnyj, Davis - Vida, Oravec - Fábry (68. Divkovič), Ronan, K. Vida - Ramírez /Zdroj: RTVS/ Ricardo Chéu, tréner Trnavy: "Podľa mňa sme videli asi najlepší zápas tejto sezóny. Stretnutie, v ktorom nechýbalo nasadenie a oba celky chceli vyhrať. Takýto zápasov by malo byť viac a kvalita slovenskej ligy stúpne. DAC má veľmi dobrých hráčov, ale dnes sme boli lepší a nezaslúžili sme si prehrať. Urobili sme dve individuálne chyby pred gólmi a naopak, vypracovali sme si množstvo šancí, ktoré sme nedokázali premeniť. Napriek prehre som na svojich hráčov hrdý, nechali na ihrisku všetko." Peter Hyballa, tréner Dunajskej Stredy: "Nepríjemné bolo, že som pred zápasom musel zo zostavy kvôli zraneniu vynechať Koštrnu, no zápas sme začali dobre a rýchlo sme viedli. Po 20 minútach však už bola Trnava lepšia, hrozila najmä z krídelných priestorov. Musím pochváliť Divkoviča, ktorý to pred druhým gólom urobil výborne. Skladám kompliment Trnave za predvedený výkon. S Trenčínom sme boli jasne lepší a prehrali sme, dnes to bolo presne naopak." Góly: 16. Pellegrini, 86. Klec - 7. Modibo, 62. Martínez García. Rozhodovali: Gemzický - Ferenc, Žákech, ŽK: Abrahám, Mainge, Mészáros - Modibo, Grič. ČK: 78. Mainge (Pohronie) po druhej ŽK, 973 divákov Pohronie: Jenčo - Mainge, Nosko, M. K. Bartoš, Župa - Sedláček (84. Meda), Pellegrini - D. Hrnčár (56. Mészáros), Klec, Blahút (71. Zachara) - Abrahám Michalovce: Kira - Rota, Carrillo, Soler, Popovits - Savvidis - Kvocera (85. Grič), Martínez García, Žofčák, Kolesár (56. Kountouriotis) - Modibo (65. Mensah) /Zdroj: TASR/ Ján Rosinský, tréner Pohronia: "Veľmi sme chceli byť v tomto zápase úspešní. Bolo to vidieť na výkone hráčov. Predovšetkým prvom polčase nás mrzia nepremenené gólové príležitosti, bolo ich tam dosť, hlavne Mišo Klec nevyužil dva nájazdy na brankára. V druhom polčase sme sa dostali nepochopiteľne pod tlak. Po vylúčení Maingeho to vyzeralo špatne. Hráči sa však zomkli a vytvorili aj v oslabení tlak na súpera. Gól bol síce náhodný, ale išli sme za ním a získali tak bod. Vynikajúci výkon v tomto zápase podala stredová formácia Pellegrini a Klec. S dažďom sa počas zápasu oba tímy vyrovnali a vyvarovali sa vážnejších faulov." Anton Šoltis, tréner Michaloviec: "Vzhľadom na počasie a terén sme videli zaujímavý futbal. Domáci boli dobre zorganizovaní. Z defenzívy vychádzali do brejkov. My sme sa snažili hrať dopredu, išli sme do vedenia, ale súper krásnym gólom vyrovnal. V druhom polčase opäť po našej snahe sme išli do vedenia, ale futbal nám ukázal aj kus nešťastia, lebo minulý zápas a aj tento zápas sme smolným gólom prišli o víťazstvo. Treba však dať hlavu hore, hráčom nemám čo vyčítať, góly v Žiari dali, domáci boli húževnatí a aj so šťastím remizovali." Gól: 1. Bernát. Rozhodovali: Ochotnický - Hrmo, Pozor, ŽK: Demiri, Jánošík - Rorič, Ba, Ventúra, 1704 divákov Žilina: Holec - Vallo, Kaša, Králik, Sluka - Demiri - Káčer, Bernát (68. Myslovič) - Jánošík (86. Tomič), Boženík (77. Balaj), Diaz Sereď: Iliev - Dabó, Ba, Hučko, Slaninka - Ventúra (87. Adekuoroye) - Iván, Pankaričan, Rorič (74. Olavo), Cléber (46. Louka) - Morong /Zdroj: TASR/ Jaroslav Kentoš, tréner Žiliny: "Zvládli sme veľmi ťažký zápas, najmä po prehre v Dunajskej Strede. Víťazstvo je na to dobrou reakciou a je pre nás veľmi dôležité. Musím povedať, že v zápase bol v každej jeho časti lepší iný tím. Musím pochváliť súpera, ktorý predviedol vysokú kvalitu a ich herný prejav bol veľmi dobrý. Aj my sme analyzovali súperovu hru a nie nadarmo mali päť remíz v rade. Mali sme s ich kombinačnou hrou dosť problémov, pritlačili nás do defenzívy a sme radi, že sme vyhrali." Slavče Vojneski, tréner Serede: "Čo sa dá povedať, ak dostanete gól po 50 sekundách hry? Vedeli sme, že budeme hrať proti tímu, ktorý inkasoval doposiaľ iba osem gólov, zdobí ho dobrá defenzíva, ale aj dobre kombinuje a útočí. Spravili sme si dôkladnú analýzu súpera pred zápasom, ale nepočítali sme naozaj s takým skorým úvodným gólom. Musíme viac pracovať na našej hre, máme niekoľkých hráčov zranených. Čakal som však dnes viac od niektorých hráčov. Aj tí, ktorí prišli na trávnik z lavičky, by mali ukázať viac umenia a bojovnosti za náš dres a za náš klub." la mf Góly: 51. Yenne (vlastný)- 11. Sulley, 35. El Moudane, 63. Didiba, 78. Castaňeda. Rozhodovali: Pavlík - Tomčík, Vitko - Kišš, ŽK: Podhorin - Castaňeda, 582 divákov Nitra: Šípoš - Kuník, Podhorin, Farkaš, Magda - Vrábel (72. Fabiš), Faško - Šefčík (46. Bilovský), Gatarić (46. M. Fábry), Chobot - Ristovski Senica: Vorel - Didiba, Dias, Favaro Amaral, Klapan (83. Ramirez) - El Moudane, Cvek - de Assis, Yenne, Castaňeda (84. Akinyoola) - Sulley (86. Baumgartner) /Zdroj: TASR/ Marián Süttö, tréner Nitry: "Mrzia ma lacné góly, ktoré sme aj dnes inkasovali. Počet gólov z posledných 3 zápasov je viac ako katastrofálny. Posledná časť zápasu bola už ako exhibícia. Naši išli morálne dole. Nedokázali sme s tým zápasom už nič spraviť. V druhom polčase sme prestriekali, ale tretí gól nás úplne zlomil a rozhodol tento zápas." Michal Ščasný, tréner Senice: "Zápas sa mi hodnotí dobre, pretože sme získali tri body a vyhrali vysokým rozdielom. Pripravoval som chlapcov na to, že nás nečaká nič ľahké. Ani Nitra a ani my nepatríme na tie pozície, kde momentálne sme. Zápas to potvrdil. Výsledok je pre Nitru veľmi krutý. V priebehu zápasu boli nebezpeční, mali dobré veci. Nám pomohol gól na 3:1. Potom sme už boli viac na lopte. Za stavu 2:0 alebo 2:1 to však stále bolo otvorené."


Doplatil na príchod Buffona. Trapp sa vracia do Frankfurtu

Pomôže nahradiť dánskeho brankára Frederika Ronnowa.

BERLÍN. Nemecký futbalový reprezentačný brankár Kevin Trapp sa v posledný deň letného prestupového obdobia dočkal návratu do Eintrachtu Frankfurt. Dvadsaťosemročný gólman strávil uplynulé tri roky v Paríži Saint-Germain, do ktorého prišiel práve s Frankfurtu v roku 2015. Trapp bude v Eintrachte hosťovať do konca aktuálnej sezóny. Pomôže nahradiť dánskeho brankára Frederika Ronnowa, ktorý má problémy s kolenami. Ronnowa angažovali v lete ako nástupcu Lukáša Hradeckého, ktorý zamieril do Bayeru Leverkusen. "Naskytla sa nám príležitosť angažovať brankára, ktorý je nielen schopný postaviť sa okamžite medzi tri žrde, ale zároveň je to známy kvalitný hráč so skvelým líderským potenciálom," uviedol športový riaditeľ Eintrachtu Bruno Hübner. Trapp, ktorý predtým chytal aj sa Kaiserslautern, si v PSG nevybojoval stály post jednotky a po nedávnom príchode Gianluigiho Buffona z Juventusu sa jeho vyhliadky na miesto v bránke ešte skomplikovali.


TECH_FMMusk a Hawking sa zhodli, ako musí vyzerať budúcnosť ľudstva

Opustiť našu planétu. Jeden hovorí o Mesiaci, druhý rovno o Marse.

Ľudskému druhu hrozí vyhynutie. A je úplne jedno, či dôvodom bude klimatická zmena, prírodná katastrofa, dopad vesmírneho telesa alebo globálna vojna. Ak chceme prežiť, máme iba jedinú nádej: opustiť našu rodnú planétu a stať sa medziplanetárnym druhom. Zhodne to tvrdia fyzik Stephen Hawking aj technologický vizionár Elon Musk. Kým však Hawking hovorí najskôr o základní na Mesiaci, Musk plánuje misie rovno na Mars. Ako by to vyzeralo? Koľko to bude stáť? A mohli by si to dovoliť aj bežní ľudia? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Škode sa darí, od začiatku roka vyrobila už milión áut

Tržby sa podarilo zvýšiť na 12,3 miliardy eur.

MLADÁ BOLESLAV. Automobilka Škoda vyrobila ku koncu októbra už milión áut a smeruje tak k ročnému výrobnému rekordu. Najväčší podiel má na tom záujem o modely Fabia, Octavia a Superb. Vyplýva to z informácií, ktoré v utorok Škoda zverejnila v tlačovej správe. V minulom roku mladoboleslavská automobilka dodala zákazníkom 1 127 700 áut. Tento rok je podľa škody štvrtým v rade, kedy sa jej podarilo pokoriť milión vyrobených automobilov. K rastu výroby prispieva aj záujem o SUV Kodiaq a ďalšie zvýšenie produkcie Škoda očakáva s modelom Karoq, ktorý aktuálne prichádza na trh. "V tomto roku opäť smerujeme k novému výrobnému rekordu," uviedol člen predstavenstva Michael Oeljeklues. Automobilka aktuálne vyrába sedem modelových radov vo viac než 40 variantoch. V Českej republike má továrne v Mladej Boleslave, v Kvasinách a vo Vrchlabí, kde dokopy zamestnáva 30-tisíc ľudí. Spoločnosť chce v nasledujúcich rokoch ďalej posilňovať svoje aktivity v oblasti digitalizácie, elektrifikácie a internacionalizácie. "Týmto spôsobom chce Škoda Auto rásť v dvoch dimenziách. Popri zvyšovaní odbytu áut budú zdrojom rastu aj nové oblasti podnikania, vrátane digitálnych služieb v oblasti mobility," uvádza automobilka v tlačovej správe. Od roku 1991 vzrástla výroba v Škode na sedemnásobok. Tržby spoločnosti sa za uplynulé tri kvartály podarilo zvýšiť o 22 percent na 12,3 miliardy eur.


Anglický majster prehral v Španielsku, Juventus zdolal FC Porto

Zatiaľ čo Sevilla na vlastnom štadióne uspela, výhodu domáceho prostredia nevyužil portugalský tím.

BRATISLAVA. Futbalisti Juventusu Turín zvíťazili v stredajšom úvodnom osemfinále Ligy majstrov na ihrisku FC Porto 2:0. Hostia využili početnú výhodu, keď portugalské mužstvo oslabil v 27. minúte vylúčený Telles. Do streleckej listiny sa po zmene strán zapísali striedajúci hráči Marko Pjaca a Dani Alves. V druhom stredajšom súboji vyhrala FC Sevilla nad Leicestrom City 2:1. Odvety sú na programe o tri týždne v Turíne, resp. v Leicestri. Favorizovaný taliansky majster nastúpil v Porte bez obrancu Bonucciho, ktorý za konflikt s trénerom Allegrim zostal sedieť iba na tribúne. Domáci hrali v úvode so suverénom Serie A vyrovnanú partiu, ale oslabil ich vlastný hráč. Obranca Telles sa v priebehu dvoch minút prezentoval dvoma zbytočnými a hrubými faulami, za ktoré videl žlté karty, po tej druhej aj červenú. Hostia dlho nevedeli presilovku využiť. Po zmene strán dostali Porto pod tlak, ale vážnejšiu šancu si nevypracovali. Domáci vysunuli pressing a umne vykrývali krídelné priestory. Ako kľúčové sa ukázali striedania, ktorými Allegri oživil hru Juventusu. Najskôr sa po piatich minútach pobytu na ihrisku presadil Pjaca - 0:1. Danimu Alvesovi stačila na gól necelá minúta, keď tesne po vystriedaní Lichsteinera zvýšil na 2:0 pre hostí. Unavení domáci sa už nezmohli ani na čestný úspech a do Turína tak vycestujú s dvojgólovým mankom. Oba tímy nasadili brankárske legendy Ikera Casillasa, resp. Gianluigiho Buffona - nastúpili so súčtom 263 štartov v Lige majstrov. Porto doma prehralo po devätnástich zápasoch bez porážky. Juventus aspoň raz skóroval v ostatných 23 súbojoch. Na Štadióne Ramóna Sáncheza Pizjuána v Seville mali domáci od úvodu viac z hry. Anglický šampión sa sústredil hlavne na obranu a spočiatku mu to vychádzalo. Po štvrťhodine hry však nevyšiel obranný zákrok kapitánovi hostí Morganovi, ktorý sklzom v pokutovom území fauloval Correu a Andalúzania mali výhodu penalty. K lopte sa postavil sám faulovaný Correa, ale brankár hostí Schmeichel smer jeho strely vystihol a loptu schoval do náručia. Domácich to nepoložilo, naďalej boli aktívnejším tímom. Odmenou im bol vedúci gól Sarabiu, ktorý sa presadil prudkou hlavičkou po centri Escudera. Prevaha domácich pokračovala aj po polčase. Zaváhanie po nepremenenom pokutovom kope napravil Correa v 62. minúte, keď využil dobrú prácu Jovetiča a zvýšil na rozdiel dvoch gólov. Hosťom sa podarilo streliť kontaktný gól, keď sa štvrťhodinu pred koncom presadil kanonier Vardy. Viac im však skalopevná defenzíva Sevillčanov nedovolila, napriek tomu Leicester nebude v domácej odvete bez šance. V druhom stredajšom stretnutí hráči Juventusu Turín triumfovali na pôde FC Porto 2:0, keď ich góly strelili striedajúci hráči – Marko Pjaca a Dani Alves. Porto dohrávalo zápas od 27. minúty bez vylúčeného Tellesa. FC Porto (Portug.) - Juventus Turín (Tal.) 0:2 (0:0) Góly: 72. Pjaca, 74. Dani Alves. ŽK: 25. Alex Telles, 45.+ Maxi Pereira, 85. H. Herrero, 89. Marcano - 50. Lichtsteiner, ČK: 27. Alex Telles (Porto) po druhej ŽK, rozhodoval: Felix Brych (Nem.) Porto: Casillas - Maxi Pereira, Felipe, Marcano, Alex Telles - Danilo - H. Herrera, Rúben Neves (61. Corona), Y. Brahimi (73. Jota) - André Silva (30. Layún), Soares Juventus: Buffon - Lichtsteiner (73. Dani Alves), Barzagli, Chiellini, Alex Sandro - Khedira, M. Pjanič - Cuadrado (67. Pjaca), P. Dybala (86. Marchisio), Mandžukič - G. Higuaín FC Sevilla (Šp.) - Leicester City (Angl.) 2:1 (1:0) Góly: 25. Sarabia, 62. J. Correa - 73. Vardy. ŽK: 77. Escudero, 90.+ Carrico (obaja Sevilla), rozhodoval: Clément Turpin (Fr.) Sevilla: Rico - Rami, Lenglet (55. Carrico), Escudero - Mariano Ferreira, Vitolo, N'Zonzi, Nasri, Sarabia - Jovetič, J. Correa (63. Iborra) Leicester: K. Schmeichel - D. Simpson, W. Morgan, Huth, Fuchs - Drinkwater, Ndidi - Albrighton (88. Amartey), Mahrez, Musa (58. D. Gray) - Vardy


Kresáka vo výbore nahradí jeho kolegyňa z Mosta

Kresák nahradí Irén Sárközy vo výbore pre financie a rozpočet.

BRATISLAVA. Poslanca Národnej rady za Most-Híd Petra Kresáka vystriedala v ústavnoprávnom výbore jeho stranícka kolegyňa Irén Sárközy. Kresák obsadí jej miesto vo Výbore Národnej rady pre financie a rozpočet. Zmenu odobrilo plénum Národnej rady. "Ústavnoprávny výbor je veľmi dôležitý výbor, preto je logické, že sme hľadali medzi právnikmi, ktorých máme v klube. Irén Sárközy túto výzvu prijala," povedal Bastrnák v súvislosti s hľadaním náhrady za Kresáka. Kresák sa členstva v ústavnoprávnom výbore vzdal, keďže sa ako kandidát na ústavného sudcu nechcel podieľať na hlasovaní výboru v tejto veci. Jeho absencia však spôsobila, že koalícia a opozícia majú vo výbore aktuálne vyrovnaný počet členov. Nastala tak situácia, že pri predsedovi Smeru Robertovi Ficovi výbor neprijal stanovisko, či zákonné podmienky na ústavného sudcu spĺňa alebo nie. Predseda parlamentu Andrej Danko (SNS) však trvá na tom, že výbor musí aj pri expremiérovi nejako rozhodnúť tak, ako to urobil pri zvyšných 39 kandidátoch. A to ešte pred samotnou voľbou v pléne. Danko chcel aj to, aby sa hlasovania vo výbore zúčastnil Peter Kresák z Mosta-Híd, ktorého hlas chýbal. Kresák ale tiež kandiduje a nechce rozhodovať o svojich protikandidátoch, radšej teda z výboru odišiel.


Remišová: Nová zákazka na kompu je ešte vyššia než súčasná prevádzka

Kompu medzi Vojkou a Kyselicou prevádzkuje od júla 2015  firma Ponton City.

BRATISLAVA. Nový tender na zabezpečenie verejnej dopravy medzi obcami Vojka nad Dunajom a Kyselica, ktorý minulý týždeň vyhlásila Vodohospodárska výstavba, podľa strany OĽaNO-NOVA neukončí predraženú prevádzku kompy. „Mám podozrenie, že nové verejné obstarávanie zas vyhrá tá istá firma a v skutočnosti sa oproti súčasnému stavu nič neušetrí. Ako vo vyhlásení upozornila poslankyňa Veronika Remišová, predpokladaná hodnota zákazky je ešte o 165-tisíc eur ročne vyššia ako súčasná prevádzka kompy. Remišová vysvetlila, že v čase, keď kompu prevádzkoval štátny Slovenský vodohospodársky podnik, náklady na prevádzku boli 490 670 eur ročne. Súkromný dopravca v súčasnosti kompu prevádzkuje za 1 826 443 eur s DPH ročne, čo o 1,3 milióna viac, ako keď kompu prevádzkoval štátny podnik. Hodnota novej zákazky vo verejnom obstarávaní je stanovená na 1 992 000 eur s DPH ročne. Predchádzajúci tender sprevádzali podľa Remišovej veľké pochybnosti, pričom hnutie OĽaNO-NOVA a v tom čase aj poslanci za stranu Most-Híd v roku 2015 upozorňovali na možnú manipuláciu tendra a veľké predraženie. „Podnik Vodohospodárska výstavba tvrdí, že novým verejným obstarávaním chce ušetriť prostriedky. Je preto úplne nepochopiteľné, že predpokladaná hodnota zákazky je ešte o 165-tisíc eur ročne vyššia ako súčasná prevádzka kompy, ktorú považujeme za mimoriadne predraženú," vyhlásila poslankyňa a ministra životného prostredia Lászlóa Sólymosa vyzvala, aby vysvetlil, prečo je hodnota zákazky stanovená na skoro dva milióny eur. „Mám podozrenie, že nové verejné obstarávanie zas vyhrá tá istá firma a v skutočnosti sa oproti súčasnému stavu nič neušetrí,“ uzavrela Remišová. Vodohospodárska výstavba sa voči vyjadreniam poslankyne ohradila. "Pani Remišová v súvislosti s novým tendrom šíri poplašné správy a zavádza verejnosť, sme presvedčení, že po vyhodnotení súťaže svoje vyjadrenia prehodnotí a uvedie ich na správnu mieru. VV, š. p., garantuje občanom SR, že cieľom novej súťaže je zabezpečenie nižšej ceny a vyššieho komfortu obyvateľov dotknutých obcí," napísal štátny podnik vo svojom stanovisku. Vodohospodári nerozumejú, z akých čísiel Remišová vychádza. "Porovnáva nezáväznú predpokladanú sumu so sumou vysúťaženou. Uvedených 8,3 milióna je menej ako tretina z 25 miliónov. Ani náhodou nie je suma o 200.000 vyššia. Nezaoberá sa skutočnosťou, že sa o tretinu zvýšila kapacita kompy a zlepšili technické parametre," reagovala VV. Ministerstvo životného prostredia podľa svojho hovorcu Tomáša Ferenčáka do priebehu medzinárodného tendra nezasahuje. "Envirorezort má len dve požiadavky. Aby verejné obstarávanie prebehlo otvorene, transparentne, aby bola verejnosť v najväčšej miere informovaná. Druhá podmienka je, aby výsledok verejného obstarávania rešpektoval novú dopravnú situáciu a umožnil nové technické riešenie dopravnej situácie na Žitnom ostrove. Teda také, ktoré nebude závislé od poveternostných podmienok," zhrnul. Kompu medzi Vojkou a Kyselicou prevádzkuje od júla 2015 firma Ponton City, pričom opozícia už vtedy ostro kritizovala netransparentnosť a predraženie tendra na prevádzku kompy. Vtedajší minister životného prostredia Peter Žiga čelil v decembri 2015 pre túto kauzu odvolávaniu v parlamente. Vodohospodárska výstavba vyhlásila minulý týždeň nové medzinárodné verejné obstarávanie na zabezpečenie verejnej dopravy medzi obcami Vojka nad Dunajom a Kyselica. Zmluva so spoločnosťou Ponton City zanikne. Spoločnosť sa pritom zaviazala, že si nebude uplatňovať nároky na náhradu škody, zmluvnú pokutu, či iné finančné alebo nefinančné plnenie. Generálny riaditeľ štátneho podniku Vodohospodárska výstavba Daniel Kvocera od verejného obstarávania očakáva hlavne zníženie nákladov s lepšími službami. „Čas uzatvorenia zmluvy skracujeme z 15 rokov na päť rokov, a teda bude možné po piatich rokoch vypísať nové verejné obstarávanie. Vysúťažená cena bude pevná a nebude sa meniť v závislosti od cien za pohonné látky," povedal Kvocera.


Cibulkovú vítali fanúšikovia na letisku. Nesmierne sa teším, tvrdí

Slovenka zamierila z viedenského Schwechatu do Bratislavy, kde mala prichystaný ďalší mediálny program.

VIEDEŇ. Slovenská tenistka Dominika Cibulková sa z MS WTA Tour v Singapure vrátila už ako oficiálna päťka svetového rebríčka ženskej dvojhry. Z prestížneho turnaja si zásluhou nedeľňajšieho finálového triumfu nad svetovou jednotkou Nemkou Angelique Kerberovou 6:3, 6:4 priviezla okrem víťaznej trofeje aj 1250 bodov do príslušného hodnotenia. Na viedenské letisko ju v utorok ráno prišli privítať slovenskí fanúšikovia, rodina i priatelia. Cibulková zamierila zo Schwechatu do Bratislavy, kde mala prichystaný ďalší mediálny program. "Nesmierne sa teším. Utorok však bude náročný, odtiaľto sa presuniem na tlačovú konferenciu a následne na mňa čaká autogramiáda. Na Slovensku je sviatok, takže uvidíme, koľko ľudí príde. Večer máme súkromnú oslavu a v stredu letíme na dovolenku," priblížila Cibulková svoje najbližšie plány. Slovenka zavŕšila úspešnú sezónu, ktorú odštartovala až vo štvrtej desiatke renkingu WTA a na jej konci sa vyšvihla na piate miesto znamenajúce kariérne maximum. Pred Singapurom figurovala na ôsmej priečke.


Katalánske referendum znižuje kurz eura a španielskych akcií

FRANKFURT NAD MOHANOM. Referendum o nezávislosti Katalánska sa prejavilo aj na európskych finančných trhoch. Euro sa dostalo pod tlak. Miera úročenia španielskych dlhopisov sa zvýšila. Po otvorení obchodovania na burze v Madride klesli aj akcie firiem. Euro kleslo takmer voči všetkým svetovým menám. Predpoludním bol kurz 1 EUR/1,1735 USD, kým ešte v noci stálo viac ako 1,18 USD. Úročenie španielskych obligácií vzrástlo takmer o 2 percentá na 1,675 percenta. Hlavný španielsky akciový index Ibex 35 stratil 1,38 percenta hodnoty. Najviac, o vyše 3 percentá, sa prepadli podiely úverového ústavu Banco de Sabadell. Do poludnia sa však všetky straty podarilo čiastočne eliminovať.


Feierabendová a Thalmannová ukončili aktívnu kariéru

BRATISLAVA. Švajčiarska olympijská víťazka v zjazdovom lyžovaní Denise Feierabendová ukončila aktívnu kariéru. Dvadsaťosemročná všestranná pretekárka to oznámila v nedeľu. "Počas tejto sezóny som cítila, že je pre mňa čoraz zložitejšie sústrediť sa na najvyššej úrovni. Navyše je stále ťažšie byť odlúčená od priateľov a rodiny. Preto som uvažovala nad budúcnosťou a dospela ku konečnému rozhodnutiu," povedala trojnásobná švajčiarska šampiónka. Medzi jej najväčšie úspechy patrí triumf na juniorských majstrovstvách sveta 2009 v Garmisch-Partenkirchene a zlato v tímovej súťaži na zimných olympijských hrách v kórejskom Pjongčangu. V jej záverečnej sezóne Svetového pohára 2017/2018 skončila v hodnotení slalomu na desiatom mieste, v celkovej klasifikácii bola 23. V rovnaký deň dala zbohom súťažnému lyžovaniu aj Rakúšanka Carmen Thalmannová. Tej skomplikovalo kariéru ťažké zranenie kolena v roku 2016. Špecialistka na technické disciplíny si vtedy roztrhla predný skrížený väz. Dvadsaťosemročná Thalmanová sa najlepšie umiestnila na štvrtej priečke v slalome na pretekoch Svetového pohár v Lienzi v roku 2015 a v tej istej sezóne obsadila siedmu pozíciu na majstrovstvách sveta.


Obnovia Šafárikovo námestie, osemdesiat percent bude zeleň

So stavebnými prácami by mohli začať v najbližších týždňoch.

BRATISLAVA. Šafárikovo námestie v bratislavskom Starom Meste obnovia, park bude tvoriť osemdesiat percent zelene. Ako v piatok na tlačovej konferencii na staromestskom úrade povedal starosta mestskej časti Bratislava - Staré Mesto Radoslav Števčík, v tomto priestore, ktorý nazývajú Landererov park, budú nové chodníky, detské ihrisko, toalety a prístup bude bezbariérový „Rozširujeme park smerom k parku s Kačacou fontánou,“ spomenul s tým, že bývalý asfaltový priestor pre otáčanie sa autobusov nahradia lúka a tráva. Fontána Marína tu podľa starostu ostane, v jej okolí bude občerstvenie. Súčasťou nového parku bude aj výbeh pre psov na pri križovatke ulíc Dobrovičova a Alžbetínska. Park bude mať rozlohu približne 2 800 metrov štvorcových. So stavebnými prácami by podľa Števčíka mohli začať v najbližších týždňoch. „Najskôr musia rozbiť asfalt, v apríli chcú začať sadiť trávu. Dokončený park by mohol byť ľuďom k dispozícii o rok na jar,“ zhrnul starosta s tým, že nové chodníky by však mohli byť hotové už počas tohto leta. Ako ďalej poznamenal, počas prác dopravné obmedzenia pre električky nebudú, pre chodcov budú čiastočné obmedzenia. Väčšina pozemku, na ktorom bude nový park, patrí hlavnému mestu SR Bratislave, mestská časť Staré Mesto ho však má vo svojej správe a preto o ňom rozhoduje. „Okolité pozemky smerom k Štúrovej ulici sú majetkom mesta. S primátorom sme sa dohodli, že budeme spoločne koordinovať práce,“ ukončil starosta Števčík s tým, že do nového parku investujú 300-tisíc eur.


Instagram zablokoval účet kancelárie sýrskeho prezidenta Asada

V minulosti viackrát zablokovali aj účet kancelárie sýrskeho prezidenta na YouTube.

DAMASK. Sociálna sieť Instagram zablokovala účet kancelárie sýrskeho prezidenta, informovala v utorok agentúra AFP. Prostredníctvom iných sociálnych médií oznámila, že sa tak stalo bez "predchádzajúceho varovania alebo logického zdôvodnenia". Podobne bol v minulosti viackrát zablokovaný aj účet kancelárie sýrskeho prezidenta na kanále Youtube. K odstaveniu účtu kancelárie sýrskeho prezidenta na Instagrame došlo asi týždeň po tom, čo táto internetová stránka na zdieľanie fotografií a videí kvôli sankciám vlády Spojených štátov zablokovala niekoľko účtov iránskych Revolučných gárd. Instagram zatiaľ nevysvetlil, prečo zablokoval účet Asadovej kancelárie. Sýrske vedenie vo svojom vyhlásení uviedlo, že zablokovanie oficiálnych účtov sýrskej vlády na sociálnych sieťach je súčasťou "zosilňujúcej sa blokády" uvalenej na Sýriu po vypuknutí ozbrojeného konfliktu v roku 2011. Prezidentská kancelária pripustila, že príklad Instagramu by mohli nasledovať aj iné sociálne siete. Uviedla, že by sa tak dialo v rámci tzv. soft war proti Sýrii, ktorá sa vedie v situácii, keď vojenský konflikt v tejto krajine zoslabuje. Kancelária sýrskeho prezidenta Bašára Asada podľa AFP informovala, že si na Instagrame vytvorila nový účet. AFP dodala, že pôvodný účet bol v utorok skutočne nedostupný. Kontá Asadovej prezidentskej kancelárie na sociálnych sieťach sa stali mimoriadne aktívnymi po vypuknutí občianskej vojny a stali sa kľúčovou platformou pre zverejňovanie vyhlásení pripisovaných prezidentovi a jeho manželke Asme.


Trump: Kimovi som na summite povedal, že na dohodu nie je pripravený

Summit Trump-Kim sa skončil predčasne bez dohody či spoločného vyhlásenia.

WASHINGTON. Americký prezident Donald Trump podľa svojich slov vodcovi Kórejskej ľudovodemokratickej republiky (KĽDR) Kim Čong-unovi počas ich februárového stretnutia v Hanoji povedal, že Kim ešte nie je "pripravený na dohodu". Trump to mal uviesť počas utorkového stretnutia s predstaviteľmi Národného republikánskeho kongresového výboru (NRCC), píše juhokórejská agentúra Jonhap. "Prechádzali sme sa. Ja som mu povedal: 'Nie ste pripravení na dohodu'. Bolo to prvýkrát, čo mu niekto niečo také povedal, a potom odišiel. Nikdy predtým sa mu to nestalo," uviedol Trump. "Ale ja som mu (potom ešte) povedal :'Vy nie ste pripravení na dohodu, ale my urobíme dohodu - pretože spolu dobre vychádzame'," dodal. Summit Trump-Kim sa konal vo vietnamskej metropole Hanoj v dňoch 27. a 28. februára. Skončil sa predčasne bez dohody či dokonca spoločného vyhlásenia, pričom verzie USA a KĽDR o tom, prečo sa tak stalo, sa rozchádzajú. Trump podľa vlastných slov rokovania opustil vo chvíli, keď Kim žiadal úplné zrušenie amerických sankcií uvalených na KĽDR. Severokórejský minister zahraničných vecí Ri Jong-ho však medzičasom toto Trumpovo tvrdenie poprel a uviedol, že Kim Čong-un žiadal čiastočné, nie úplné zrušenie sankcií výmenou za demontáž svojho najväčšieho jadrového zariadenia v Jongbjone za prítomnosti amerických expertov. Obe strany však po summite zároveň opäť potvrdili svoj záväzok pokračovať vo vzájomnom dialógu. Trump tiež uviedol, že na summite došlo k pokroku, v čom sa odvolával na Kimov verbálny prísľub naďalej nepokračovať v jadrových a raketových skúškach.


Najlepšie tenistky pózovali pred turnajom v Singapure

Na koncoročnom výberovom turnaji pre osem najlepších tenistiek sezóny bude štartovať aj Dominika Cibulková.

BRATISLAVA. Angelique Kerberová, Simona Halepová, Angieszka Radwaňská, Karolína Plíšková, Garbine Muguruzová-Blancová, Madison Keysová a Dominika Cibulková. To je sedem tenistiek, ktoré určite budú bojovať na záverečnom turnaji sezóny WTA Finals pre osem najlepších tenistiek roka. Počas víkendu pred štartom podujatia si hráčky prevzali aj individuálne trofeje. Cibulková sa stala laureátkou ocenenia Návrat roka 2016 podľa Tenisovej asociácie žien. Uspela v interaktívnom hlasovaní na internetovej stránke WTA. Výsledky zverejnili v piatok na galavečere krátko po žrebe základných skupín dvojhry. Jej protikandidátkami v príslušnej kategórii boli Američanky Vania Kingová a Shelby Rogersová, Lotyška Anastasija Sevastovová a Ruska Jelena Vesninová. Ešte pred začiatkom galavečera jednotlivé tenistky zapózovali v elegantných šatách. Slovenka bude v Singapure v Červenej skupine čeliť svetovej jednotke Angelique Kerberovej, Simone Halepovej a Madison Keysovej. "Veľmi ma teší, že môžem prvýkrát štartovať na MS WTA Tour. Tento rok ani nemohol byť pre mňa lepší z hľadiska športového i súkromného," uviedla.


Slovenky sú bližšie k účasti na majstrovstvách Európy, zdolali Izraelčanky

Slovenské volejbalistky dovolili svojim súperkám získať iba set.

ROVINJ. Slovenské volejbalové reprezentantky urobili ďalší krok k vytúženému postupu na budúcoročné majstrovstvá Európy do Azerbajdžanu a Gruzínska. Slovenky uspeli vo svojom štvrtkovom úvodnom vystúpení na druhom turnaji D-skupiny v chorvátskom meste Rovinj v rámci II. fázy kvalifikácie, reprezentantky Izraela zdolali 3:1 (15, 23, -21, 25). V Rovinji budú súperkami zvereniek Mareka Rojka ešte domáce Chorvátky (v piatok o 20.00 h) a Portugalčanky (v nedeľu o 15.00 h). Počas uplynulého víkendu absolvovali tieto družstvá prvý turnaj D-skupiny v portugalskom Póvoa de Varzim. Slovenkám patrí po štvrtkovom víťazstve naďalej druhá pozícia v tabuľkovom poradí, na svojom konte majú deväť bodov za tri víťazstvá, v Portugalsku podľahli len Chorvátkam. Priamo na záverečný turnaj ME 2017 postúpi víťaz skupiny, družstvo na druhom mieste čaká v úvode októbra barážová III. fáza. Súperom druhého tímu D-skupiny bude druhý z F-skupiny (účastníci Slovinsko, Bielorusko, Česko, Grécko).Slovenky sa medzi európskou elitou predstavili naposledy v roku 2009 v Poľsku, záverečné turnaje ME v rokoch 2011, 2013 aj 2015 im tesne ušli. Slovensko - Izrael 3:1 (15, 23, -21, 25) 115 min, rozhodovali: Mezöffy (Maď.) a Tschrischnig (Rak.), 30 divákov Zostava a body SR: Koseková 1, Kuciaková 8, Hrončeková 11, Kubová 12, Radosová 14, Pencová 16, libero Valachová (Drobňáková 10, Crkoňová 4, Dudová 1, Salanciová, Šmitalová 2) Pozn.: Prvým kritériom pre určenie poradia je počet dosiahnutých víťazstiev, následne počet získaných bodov, pomer získaných a prehratých setov, pomer získaných a prehratých lôpt a výsledky vzájomných zápasov. Marek Rojko, tréner SR: "V prvom rade som rád, že sme zápas vyhrali za tri body, čo je kľúčové na ceste k potvrdeniu druhého miesta a baráže. Takisto ako v Portugalsku aj teraz mi prekážajú pasáže, ktoré dáme súperovi ľahko a dostaneme ich do hry. V prvom a druhom sete sme predviedli neporovnateľné výkony a prejavy, ale s týmito výkyvmi sme mali problém aj v príprave a predtým v Európskej lige. To mi prekáža, pretože niektoré hráčky, ktoré sa v danom momente vyprofilujú do základnej zostavy, sa tam vlastnou ležérnosťou neudržia a potom musíme siahať k striedaniam. Družstvo má svoju kvalitu a zápas sme mali dohrať oveľa pokojnejšie. Ale ako som povedal, získali sme dôležité tri body a zajtra na nás čaká Chorvátsko."  Jaroslava Pencová, blokárka SR: "Prvý set sme hrali presne podľa našich predstáv, vychádzalo nám všetko. V ďalších setoch sme sa vždy dostali do problémov, dva-tri krát sme si neprihrali a Izrael sme dostali samé do hry. Je dôležité, že sme získali tri body, aj keď sme ich vydreli. S Chorvátskom môžeme hrať uvoľnene, pretože našim cieľom je obhájiť si druhé miesto, aby sme išli do baráže. Určite však chceme hrať dobre, aby sme sa pripravili na posledný zápas s Portugalskom. V závere nás hnali aj naši muži, vnímali sme ich podporu a na konci sme sa im poďakovali." Piatok 23. 9.: Portugalsko - Izrael (15.00)Chorvátsko - Slovensko (20.00) Sobota 24. 9.: Chorvátsko - Portugalsko (20.00) Nedeľa 25. 9.: Slovensko - Portugalsko (15.00)Izrael - Chorvátsko (20.00)


Čo poháňa starnutie mozgu? Uverejnili výsledky najväčšej štúdie

BRATISLAVA. Váš mozog nemusí mať rovnaký vek ako vy. Počas života mu môžete roky sami pridať. Mozog tak môže byť aj o tri či štyri roky starší, ako je váš skutočný vek. V najväčšej štúdii ľudského mozgu vedci ukázali, z akého správania či chorôb mozog zostarne najviac. Vedci sa pozreli na viac ako 60-tisíc skenov mozgov. Svoje závery publikovali vo vedeckom časopise Journal of Alzheimer's Disease. Váš mozog neustále zásobuje živinami a potrebnou energiou sieť ciev. Vďaka toku krvi v mozgu dokázali vedci odhadnúť vek mozgu. Tok sledovali na záberoch, ktoré ukazovali prúdenie krvi v rôznych oblastiach mozgu v pokoji a pri aktivite vyžadujúcej pozornosť. Dokopy takto vedci preskúmali mozgy 31227 ľudí, ktorí mali vek od deväť mesiacov po 105 rokov. Odhadovaný vek mozgu potom vedci porovnali so skutočným vekom osôb. Rozdiel ukázal, o koľko mozog zostarol. Zrýchlené starnutie súviselo s viacerými ochoreniami mozgu ale aj so správaním ľudí. Nadmerné užívanie marihuany pridalo mozgu v priemere 2,8 roka. Nadmerné pitie alkoholu dalo mozgu navyše 0,6 roka. "Zistenie o marihuane je obzvlášť dôležité, pretože naša kultúra ju začína vidieť ako neškodnú látku. Táto štúdia nám ukazuje, že by sme to mali prehodnotiť," povedal v tlačovej správe psychiater Daniel G. Amen, zakladateľ kliniky Amen v Kalifornii V štúdii skúmali aj skeny mozgov pacientov z psychiatrickej kliniky. Zistenie o marihuane je obzvlášť dôležité, pretože naša kultúra ju začína vidieť ako neškodnú látku. Táto štúdia nám ukazuje, že by sme to mali prehodnotiť. Schizofrénia, pri ktorej má človek nezvyčajné sociálne správanie a nedokáže rozumieť realite, pridala mozgu v priemere štyri roky. Mozog starol aj pri bipolárnej poruche, pridala mu 1,6 roka, porucha pozornosti s hyperaktivitou zas 1,4 roka. "Lepšia liečba týchto porúch môže spomaliť alebo dokonca zastaviť starnutie mozgu," povedal Daniel G. Amen. Pri depresii prepojenie so zvýšeným starnutím nenašli. "Tento výskum je dôležitým krokom vpred v našom chápaní, ako mozog pracuje počas celého života," dodal ďalší autor výskumu Sachit Egan z Google. Závery štúdie zároveň môžu pomôcť pri výskume a prevencii ochorení vedúcich k demencii, ako je Alzheimerova choroba. DOI: 10.3233/JAD-180598


Microsoft mal problém. Časť počítačov mala výpadok

Domácnosti ostali ochránené. Nepríjemnosti zasiahli iba firemné počítače.

REDMOND, BRATISLAVA. Microsoft narobil starosti používateľom systému Windows 10 a Windows Server 2016 vo firemnom segmente. Po inštalácii aktualizácií niektoré z počítačov odmietli pracovať. Uviazli v nekonečnom cykle reštartov, alebo zobrazovali na modrej obrazovke vážnu chybu systému. Chyba sa podľa magazínu Zdnet týkala distribúcie aktualizácií KB4041676 a KB4041691 prostredníctvom služieb WSUS a SCCM. Po ich stiahnutí a nainštalovaní nastali v dôsledku konfliktu problémy. Vznikol tak na chvíľu chaos, ktorý sa Microsoft snažil odvrátiť včasným zásahom. Firme sa podarilo identifikovať problém na systémoch s rozhraniami USB Type-C s podporou štandardu USCI. Riešením je vypnúť podporu v BIOSe počítača a počkať si kým firma odstráni nedostatky v ďalšej sérii pravidelných aktualizácií. Do tej doby funkcie z portfólia UCSI nebudú pre používateľov dostupné. Riešením je aj odstránenie aktualizácie prostredníctvom dostupných nástrojov.


V Taliansku zadržali Indov podozrivých z obchodovania s drogami

Chemické analýzy kontrabandu potvrdili, že išlo o makovice, ktoré slúžia na výrobu ópia.

VERONA. Talianske bezpečnostné zložky zadržali vo Verone dvoch Indov, ktorí pašovali z Rakúska do Talianska 43 kilogramov makovíc a v ktorých dodávke sa našlo aj 5000 eur v hotovosti. Obaja muži vo veku 38 a 41 rokov sú dôvodne podozriví z obchodovania s drogami. Chemické analýzy kontrabandu ukrytého vo vrecúškach s korením totiž potvrdili, že išlo o makovice, ktoré slúžia na výrobu ópia. Jeden zo zadržaných, v minulosti trestaný, zneužil na časté cesty z Rakúska do severného Talianska firemnú dodávku spoločnosti obchodujúcej s ovocím a zeleninou. Zatiaľ nevedno, kde medzičasom vo Verone uväznení muži makovice v Rakúsku naložili ani komu boli určené.


V nemeckom Essene zatvorili nákupné stredisko, malo sa stať terčom teroristov

Nemecko sa v priebehu minulého roka stalo pre džihádistov zo skupiny Islamský štát významnejším cieľom ako predtým.

BERLÍN. V dôsledku teroristickej hrozby nemecká polícia zatvorila v sobotu nákupné stredisko v meste Essen na západe krajiny. Existovali náznaky, že stredisko, ktoré sa nachádza v blízkosti centra mesta, sa stane terčom teroristov, zatvorené tak bude po celý deň, uviedla polícia pre agentúru DPA. Nemecko sa v priebehu minulého roka stalo pre džihádistov zo skupiny Islamský štát (IS) významnejším cieľom ako predtým, vyplýva z nedávneho vyjadrenia najvyššieho predstaviteľa nemeckého Spolkového úradu pre ochranu ústavy (BfV) Hansa-Georga Maassena. Podľa neho sa Nemecko pri výbere cieľov IS posunulo podstatne vyššie. Ohrozenie krajiny zostáva naďalej vysoké. Potenciál islamistov pripravených páchať násilné trestné činy v Nemecku neustále rastie, medzičasom je týchto osôb takmer 1600, dodal Maassen.


Počet obetí záplav na Srí Lanke stúpol nad 200 (fotogaléria)

Príčinou povodní a zosuvov pôdy je odlesnenie rozsiahlych plôch.

KOLOMBO. Ničivé záplavy a zosuvy pôdy na Srí Lanke si vyžiadali už najmenej 200 mŕtvych, ďalších 96 ľudí je nezvestných. V stredu to oznámila agentúra AP s odvolaním sa na údaje srílanských úradov. Tamojšie centrum pre katastrofy doposiaľ oficiálne potvrdilo 202 mŕtvych. Viac ako 77-tisíc obyvateľov muselo opustiť svoje príbytky a zničených bolo vyše 1500 domov. Úrady museli úplne alebo čiastočne evakuovať pacientov zo 16 nemocníc. Príslušníci srílanskej armády, námorníctva a letectva pokračujú v záchranných prácach. Na pomoc prišli aj potápači a príslušníci námorných síl z Indie. OSN v súvislosti s povodňami varovala pred rizikom šírenia chorôb medzi evakuovaným obyvateľstvom. Zosuvy pôdy na Srí Lanke, tropickom ostrove v Indickom oceáne, sú v monzúnovom období pomerne bežným javom. Príčinou je značné odlesnenie kvôli pestovaniu poľnohospodárskych plodín a produkcii kaučuku.


Trump: Peniaze začínajú prichádzať, NATO bude oveľa silnejšie

Členské krajiny investujú do  obrany nákupom vlastných zbraní alebo iných obranných potrieb.

TAORMINA. Americký prezident Donald Trump vyjadril presvedčenie, že NATO bude silnejšie, pretože členské krajiny "výrazne" zvýšili svoje výdavky na obranu."Mnohé krajiny NATO súhlasili s výrazným zvýšením výdavkov, ako by aj mali. Peniaze začínajú prichádzať - NATO bude oveľa silnejšie," citovala ho tlačová agentúra AP.Členské krajiny NATO investujú do svojej obrany nákupom vlastných zbraní alebo iných obranných potrieb.Trump podporuje pokračujúce snahy prinútiť členské krajiny aliancie, aby investovali do obrany prinajmenšom dve percentá svojho HDP. Iba päť členov NATO v súčasnosti tento cieľ splnilo, ďalšie krajiny sa zaviazali dosiahnuť tento cieľ do roku 2024.Správu poslal zo Sicílie, kde sa konal summit G7, o ktorom napísal: "Veľké stretnutia G7 dnes. Diskutuje sa o množstve veľmi dôležitých vecí. Na čele zoznamu je, samozrejme, terorizmus."


Tréner Walesu Giggs: Ľudia očakávajú postup, na trvalej báze je nemožný

Wales vstúpi do kvalifikácie v nedeľu v Cardiffe proti Slovensku.

LONDÝN. Tréner waleskej futbalovej reprezentácie Ryan Giggs vie, čo rozhodne o jeho prípadnom úspechu či neúspechu na lavičke senzačného semifinalistu EURO 2016. Súdiť ho budú podľa toho, či sa mu tím podarí dostať na majstrovstvá Európy 2020. Wales vstúpi do kvalifikácie v nedeľu v Cardiffe proti Slovensku (15.00 SEČ). Ešte predtým si v stredu 20. marca zmeria sily v príprave s Trinidadom a Tobagom vo Wrexhame. Bývalý hviezdny stredopoliar Manchestru United pred 14 mesiacmi nahradil na poste Chrisa Colemana. Jeho bilancia na reprezentačnej lavičke je 3 víťazstvá, 1 remíza a 5 prehier. Potenciál jeho zverencov sa najvýraznejšie prejavil pri triumfe 4:1 v Lige národov nad Írskom minulý september. Wales skončil v LN na druhom mieste za Dánskom. "Medové týždne sa skončili. Sám som sa dostal pod tlak po minuloročných výsledkoch. Ten teraz cítim. Dobre však viem, že súdiť ma budú podľa výsledkov v kvalifikácii. Rozhodujúce pri mojom hodnotení bude, či dokážem priviesť Wales na veľké podujatie," citovala 45-ročného bývalého reprezentanta agentúra AFP. Wales na ME vo Francúzsku v skupine naštartovala výhra nad Slovenskom 2:1 a spanilá jazda sa skončila až v semifinále. Rozprávka sa skončila neúspechom v kvalifikácii MS v Rusku. "Ľudia očakávajú postup, je to pochopiteľné vzhľadom na to, čo sme dosiahli na EURO 2016. To sa však stane tak raz za 60 rokov. Nedokážeme sa kvalifikovať na trvalej báze. Moja úloha je postúpiť, resp. minimálne sa k tomu priblížiť. Na MS sme nepostúpili, ale boli sme v hre," dodal Giggs.


Guvernér Portorika pod tlakom protestov oznámil rezignáciu

Rossellóa vystrieda ministerka spravodlivosti Wanda Vázquezová.

SAN JUAN. Guvernér Portorika Ricardo Rosselló oznámil, že v reakcii na masové protesty 2. augusta odstúpi z funkcie. Štyridsaťročný Rosselló sa tak stane prvým guvernérom v histórii Portorika, ktorý sa vzdá svojho úradu. Vystrieda ho v ňom doterajšia ministerka spravodlivosti Wanda Vázquezová. Masové protesty v hlavnom meste vyvolal únik online chatu Rossellóa s jeho najbližšími spolupracovníkmi, v ktorom sa obscénne vyjadrovali na adresu viacerých osôb. Podľa mnohých boli ich vyjadrenia nepriateľsky ladené voči ženám či homosexuálom, a tiež bezohľadné voči obetiam hurikánu Maria, ktorý spustošil Portoriko v roku 2017. Rosselló ešte pred niekoľkými dňami požiadavky demonštrantov na odchod z funkcie odmietal, svoj názor však zjavne zmenil. Stredajšie oznámenie o rezignácii vyvolalo v hlavnom meste pouličné oslavy.


STĹPČEK MARTINY CHUDEJNáhradné nájomné byty sú ako horúci zemiak

Problém náhradných nájomných bytov sa vlečie od pádu bývalého režimu.

Ani viac ako štvrťstoročie nestačilo na vyriešenie problému čo s nájomníkmi v reštituovaných bytoch s regulovaným nájomným v Bratislave. Problém sa vlečie od pádu bývalého režimu. Vtedy totiž bývalí majitelia dostali od štátu naspäť svoje byty často zanedbané, v zlom stave a s novými nájomníkmi. Štát však staronovým majiteľom neumožnil zvýšiť nájomné pre ľudí v ich bytoch a nemôžu ani využívať svoj majetok. Až v roku 2011 bol prijatý zákon, podľa ktorého musia mestá zabezpečiť nájomníkom náhradné nájomné byty. Mali tak urobiť do konca roka 2016. Bratislava to nestihla, a tak príde o tri milióny eur, ktoré vyplatí majiteľom bytov ako rozdiel medzi regulovaným a trhovým nájomným. Mesto však už nechce prísť o ďalšie peniaze, a tak začalo v marci konečne stavať prvé náhradné byty. Pri kríži. Dúbravčania však so zahusťovaním sídliska nesúhlasia. Proti boli napríklad aj Ružinovčania, kde sa mali byty stavať pôvodne. Mesto ich však postaviť musí. Niekde. Nový dom pod oknami však nikto nechce... Situácia je patová a horúci zemiak si nemožno posúvať do nekonečna. Neexistujú však aj vhodnejšie lokality? Treba zmapovať mestské pozemky a najmä komunikovať s ľuďmi, ktorým pribudnú noví susedia.


Irán je najväčším sponzorom svetového terorizmu, vyhlásil Mattis

Donald Trump uvalil na Teherán nové sankcie v reakcii na nedávnu iránsku skúšku balistickej strely.

TOKIO. Americký minister obrany James Mattis označil Irán za "najväčšieho štátneho sponzora terorizmu" na svete. Rezortný šéf to povedal v sobotu počas návštevy Japonska, kam pricestoval z Južnej Kórey. Jeho výrok prichádza v čase stupňujúceho sa napätia medzi Iránom a USA. "Boli sme svedkami, ako si Irán nesprávne počínal od Libanonu a Sýrie cez Bahrajn až po Jemen. V určitom bode je potrebné sa k tomu vyjadriť," dodal Mattis. Prezident USA Donald Trump iba v piatok uvalil na Teherán nové sankcie v reakcii na nedávnu iránsku skúšku balistickej strely. Teherán však zdôraznil, že testom neporušil jadrovú dohodu uzavretú so svetovými veľmocami v roku 2015 ani rezolúciu Bezpečnostnej rady OSN, ktorá túto prelomovú dohodu schvaľuje. Sankcie sa dotýkajú viac než dvoch desiatok iránskych občanov a spoločností. Ide o prvé opatrenia svojho druhu, ku ktorým pristúpila nová americká garnitúra. Trump už predtým naznačil, že bude voči Teheránu uplatňovať tvrdší postoj než jeho predchodca v Oválnej pracovni Barack Obama. Mattis však v súvislosti s Iránom nevidí dôvod na posilnenie americkej vojenskej prítomnosti na Blízkom východe. Irán momentálne uskutočňuje vojenské cvičenie, ktoré je podľa stanice BBC reakciou na americké sankcie. Na manévroch sa testujú raketové systémy, radary, či veliteľské strediská. Veliteľ vzdušných síl iránskych Revolučných gárd Amír Alí Hadžizáde sa nechal počuť, že iránske rakety dopadnú na nepriateľov Iránu, ak sa títo nebudú náležite správať.


Maďarič vymenoval členov rady Fondu na podporu umenia

BRATISLAVA. Tretina Rady Fondu na podporu umenia sa obmenila. Minister kultúry Marek Maďarič v pondelok vymenoval po uplynutí funkčného obdobia dve staronové členky rady - Silviu Stasselovú a Zuzanu Komárovú. Obe priamo menoval minister. Opätovne bola do rady fondu menovaná aj Zora Jaurová, ktorú navrhli profesijné umelecké združenia. Ako ďalej agentúru SITA informoval referát styku s médiami Ministerstva kultúry (MK) SR, členmi rady Fondu na podporu umenia tak sú: Zora Jaurová, Zuzana Komárová, Silvia Stasselová, Irina Čierniková, Anna Miklovičová, Zora Rusinová, Alexander Halvoník, Alžbeta Lukáčová a Peter Michalovič, ktorý je jej predsedom. Rada je štatutárnym orgánom Fondu na podporu umenia. Riadi jeho činnosť a koná v jeho mene. Má deväť členov, z ktorých štyroch menuje a odvoláva minister kultúry bez návrhu a piatich na základe návrhu profesijných združení aktívne činných v oblasti umenia, kultúry alebo kreatívneho priemyslu. Každú oblasť umenia (hudobnú tvorbu, divadlo, literatúru, výtvarné umenie a nehmotné kultúrne dedičstvo) zastupuje jeden takto vymenovaný člen. Funkčné obdobie člena rady je šesť rokov, pričom každé dva roky sa obmieňa jedna tretina členov. Fond na podporu umenia vznikol z iniciatívy MK SR zo zákona ako nová verejnoprávna inštitúcia 1. januára 2015. Nahradil podstatnú časť dotačného systému ministerstva kultúry a je nezávislý od ústredných orgánov štátnej správy. Finančne podporuje "živé umenie", umelecké aktivity, kultúru a kreatívny priemysel, ale aj medzinárodnú spoluprácu, vzdelávanie a výskum v týchto oblastiach a tiež tvorcov samotných cez štipendiá. Prvé výzvy zverejnil koncom roka 2015 a prvé projekty získali podporu minulý rok. Vlani začal fond podporovať aj viacročné projekty. Projekty sa vo fonde môžu o financie uchádzať, ak sa prihlásia do výziev v šiestich programoch - Umenie (divadlo, tanec, hudba, vizuálne umenie, literatúra, medziodborové umenie); Kultúrne podujatia, aktivity a časopisy; Výskum a vzdelávacie aktivity; Ľudová kultúra a kultúrno-osvetová činnosť; Medzinárodné aktivity a mobility a Pamäťové a fondové inštitúcie (knižnice, múzeá a galérie, ochrana zbierkových fondov). Vlani fond prijal 4 899 žiadostí, z toho 280 žiadostí o štipendium. Na základe odporúčania odborných komisií podporil 2 910 žiadostí sumou 14 330 390 eur. Tento rok fond doteraz podporil 840 žiadostí sumou 6 405 840 eur. Aktuálne sa na fond môžu obracať žiadatelia so žiadosťami o podporu v dvoch výzvach. Viac možno nájsť na webstránke fondu http://www.fpu.sk.


Nezamestnanosť v Poľsku je najnižšia za štvrťstoročie

Rastúce mzdy nemusia prilákať späť Poliakov, ktorí odišli pracovať do cudziny.

VARŠAVA. Miera nezamestnanosti v Poľsku v apríli 2017 klesla na 7,7 % a dosiahla tak najnižšiu úroveň za štvrťstoročie, od roku 1992. V porovnaní s marcom sa nezamestnanosť v najväčšej postkomunistickej ekonomike v Európskej únii znížila o 0,4 percentuálneho bodu a oproti aprílu 2016 klesla o 1,7 percentuálneho bodu. A zároveň mzdy v Poľsku rastú. Podľa ekonómov sa však nedá predpovedať, či zlepšovanie situácie na trhu práce a vyššie mzdy prilákajú späť Poliakov, ktorí odišli za prácou do zahraničia. Premiérka Beata Szydlová po skončení zasadania kabinetu vyjadrila "veľkú spokojnosť" s klesajúcou nezamestnanosťou a skonštatovala, že vládny program "prináša očakávané výsledky".


OSN vyzvala na opätovné rokovania o zjetnotení Cyprusu

Posledné rokovania o znovuzjednotení ostrova v roku 2017 sa skončili neúspechom.

NEW YORK. Bezpečnostná rada OSN v stredu jednomyseľne prijala rezolúciu, v ktorej vyzýva gréckych a tureckých cyperských lídrov, aby sa dohodli na podmienkach začatia rokovaní s cieľom dosiahnuť opätovné zjednotenie ostrova "v dohľadnom časovom horizonte". V rezolúcii členovia najmocnejšieho orgánu OSN vyjadrili ľútosť nad nedostatkom pokroku v tomto smere a apelovali na obe strany, aby "sa chopili významnej príležitosti", ktorú ponúkajú konzultácie za účasti osobitnej vyslankyne OSN pre Cyprus Jane Hollovej Luteovej. Posledné rokovania o znovuzjednotení ostrova, ktoré sa konali v júli 2017 vo Švajčiarsku, sa skončili neúspechom. Národnostne zmiešaný Cyprus vstúpil v roku 2004 do Európskej únie ako celok, hoci v skutočnosti je už desiatky rokov rozdelený na dve časti. Severocyperská turecká republika, ktorú uznáva iba Turecko, vznikla v roku 1974 v reakcii na puč s cieľom pripojiť ostrov ku Grécku. Väčšina medzinárodného spoločenstva však uznáva výhradne legitimitu grécko-cyperskej vlády kontrolujúcej južnú časť ostrova. Cieľom obnovenia mierových rozhovorov je dosiahnuť opätovné zjednotenie ostrova.


Pri zosuve skládky v Mozambiku zahynulo 17 ľudí

Zosuv, ktorý spôsobili silné dažde, pochoval viaceré domy.

JOHANNESBURG. Pri čiastočnom zosuve obrovskej skládky odpadu v mozambickej metropole Maputo zomrelo najmenej 17 ľudí. Informovali o tom v pondelok miestne médiá. Zosuv spôsobili silné dažde. Záchranári sa obávajú, že pod hromadami odpadu by sa mohli nachádzať ešte ďalší ľudia. Zosuv pochoval viaceré domy a niektoré rodiny z oblasti ušli zo strachu pred ďalším kolapsom.Skládka v chudobnej, husto obývanej štvrti Hulene siahala až do výšky trojposchodovej budovy. Miestni na nej často hľadali jedlo a iné využiteľné veci.


V Kašmíre zabili militantov v súvislosti s bombovým útokom

ŠRÍNAGAR. Indické sily usmrtili v pondelok troch militantov vrátane muža podozrivého zo zorganizovania samovražedného bombového útoku v spornom regióne Kašmír. Polícia informovala o tom, že bolo zabitých aj päť vojakov. Informácie priniesla agentúra Reuters. Samovražedný bombový útok na polovojenský policajný konvoj v Indiou kontrolovanej časti Kašmíru si minulý štvrtok vyžiadal najmenej 40 životov. Išlo o útok s najväčším počtom obetí za 30 rokov povstania v regióne s väčšinovo moslimským obyvateľstvom. K útoku sa prihlásila islamistická skupina Džaiše Mohammad sídliaca s Pakistane. India obviňuje Pakistan, že skupine poskytuje útočisko. Pakistan to odmieta. Traja militanti, ktorých zabili v pondelok, boli občanmi Pakistanu a členmi skupiny Džaiše Mohammad, uviedli bezpečnostné zdroje pre Reuters. Podľa ich slov bol jeden z mŕtvych militantov Abdul Rašíd Gází, ktorý je podozrivý z vedúcej úlohy pri organizovaní štvrtkového útoku. Polícia v nedeľu uviedla, že indické sily zadržali 23 ľudí podozrivých z napojenia na militantov zodpovedných za útok. India má podľa odhadov v Kašmíre 500.000 vojakov. Himalájsky región je rozdelený medzi Indiu a Pakistan od roku 1947, keď obe krajiny v získali nezávislosť od Británie. Islamabad i Naí Dillí si nárokujú celý Kašmír, v ktorého indickej časti bojujú povstalci od roku 1989 za nezávislosť alebo pripojenie k Pakistanu. Povstanie si už vyžiadalo desaťtisíce životov.


Rukojemnícka dráma v Somálsku si vyžiadala životy deviatich ľudí

MOGADIŠO. Somálske bezpečnostné sily po takmer dvoch hodinách ukončili rukojemnícku drámu v budove somálskeho ministerstva vnútra v metropole Mogadišo, ktorú ráno obsadili teroristi. V budove boli v čase útoku zo strany teroristov desiatky ľudí, najmä pracovníkov ministerstva. Niektorým z nich sa podarilo ujsť, ale mnohých vyslobodili až somálske bezpečnostné sily po tom, čo všetkých troch teroristov zabili. Pri útoku zahynulo najmenej deväť ľudí a ďalších desať utrpelo zranenia. Teroristi najskôr odpálili samovražedného atentátnika v aute naloženom výbušninami pred vchodom do ministerstva a následne vnikli do budovy. K útoku sa prihlásila organizácia aš-Šabáb, ktorá je miestnou pobočkou teroristickej siete al-Kájda.


V Brne sa skončil zjazd ČSSD, delegátov pozdravil aj Robert Fico

Dlhodobý program pripravoval minister zahraničia Lubomír Zaorálek. Sociálna demokracia v dokumente kritizuje nízku úroveň daní.

BRNO. Na výstavisku v Brne pokračoval v sobotu druhým dňom zjazd Českej strany sociálnodemokratickej (ČSSD). Strana si na ňom ešte v piatok zvolila nové vedenie a dnes schválila dlhodobý program, z ktorého budú vychádzať jej priority pre tohtoročné voľby do Poslaneckej snemovne, informovala česká spravodajská televízia ČT24. Dlhodobý program pol roka pripravoval minister zahraničia Lubomír Zaorálek. Sociálna demokracia v dokumente napríklad kritizuje nízku úroveň daní. Dokumentom sa podľa Zaorálka prelína snaha regulovať ekonomickú moc a jej vplyv na politiku. Na 43 stranách sa píše aj o daniach, medziach privatizácie či o budúcnosti pracovného trhu v digitálnej ére. V dopoludňajšom bloku sa diskutovalo o kríze dôvery ľudí voči politike a demokracii. Delegátov ČSSD prostredníctvom videodkazu pozdravil rakúsky kancelár Christian Kern, popoludní potom aj slovenský premiér Robert Fico. Fico, ktorý zastupoval v piatok českého premiéra Bohuslava Sobotku na neformálnom rokovaní špičiek 27 krajín EÚ bez Veľkej Británie, gratuloval Sobotkovi k znovuzvoleniu medzi prvými. "Blahoželám k fantastickým výsledkom, ktoré dosahujete. A je potrebné hrdo a statočne povedať, že je to predovšetkým vďaka tomu, že tri roky vediete českú vládu. U nás na Slovensku vnímame Českú republiku ako oázu stability, prosperity, pokoja a dôveryhodnosti," vyhlásil dnes Fico v Brne, citovala ho ČT24. Fico si za svoj prejav vyslúžil od delegátov ČSSD potlesk postojačky. Bohuslav Sobotka poďakoval Robertovi Ficovi za podporu i za to, že ho zastupoval v piatok na summite EÚ. "Ale myslím, že to nebolo zložité, pretože naše krajiny majú jednak vynikajúce vzťahy, ale tiež veľmi podobné názory na množstvo otázok." "Máme za sebou pozitívny a silný zjazd," zakončil Sobotka 39. zjazd ČSSD s tým, že katastrofické scenáre sa nenaplnili. Premiér Sobotka v prvý deň zjazdu ČSSD v Brne obhájil funkciu predsedu strany po tom, ako získal 67 percent hlasov. Presadil aj svoju predstavu o tíme podpredsedov. Sobotkovou pravou rukou zostáva minister vnútra Milan Chovanec.


Sieť sa snaží prežiť, zostáva jej splatiť milión eur

Bývalú vládnu stranu Sieť dočasne vedie kancelár a farmár Marek Čepko. Uchádzať o post predsedu sa vraj nechystá.

BRATISLAVA. Po rozkole v Sieti v auguste minulého roka, keď z nej postupne odišli všetci jej poslanci, strana zápasila s miliónovými dlhmi. Dnes má vraj z 2,8-miliónového úveru v českej Fio banke, za ktorý ručil ešte predošlý predseda Radoslav Procházka, splatenú väčšinu sumy. "V súčasnosti ostáva strane Sieť splatiť z tohto úveru cca milión eur," odkázala strana v stanovisku, ktoré podpísalo iba "komunikačné oddelenie". V stanovisku nepovedali, či Procházka za dlh ešte stále ručí svojím majetkom. Štatutár strany Roman Brecely začiatkom roka pre Plus 7 dní povedal, že Procházka už svojím majetkom neručí a Fio banka pristúpila na ručenie budúcimi výnosmi. Dlžoby strana spláca zo štátnych príspevkov za volebný výsledok. Procházka má však podľa katastra nehnuteľností pozemky v Bátorových Kosihoch a vo Vyšnej Boci stále založené v prospech Fio banky. Podrobnosti o finančnej situácii Siete budú vo výročnej správe za rok 2016, ktorú strana zverejní na konci júla. Jej súčasťou bude aj účtovná závierka. Rozpad Siete sa začal niekoľko dní po parlamentných voľbách v marci 2016. Strana získala 5,6 percenta, hoci jej vtedajší predseda Radoslav Procházka mal ambíciu byť "gazdom" pravice. Po vstupe do koalície so Smerom, ktorý Procházka niekoľko týždňov pred voľbami vylúčil, zo strany odišli štyria členovia na čele s Miroslavom Beblavým. Pre nespokojnosť s vedením Procházku odišli vlani v lete ďalší piati poslanci okolo Andreja Hrnčiara, ktorí dnes pôsobia v poslaneckom klube Most-Híd. Neuspokojila ich ani výmena na poste predsedu strany, kam ako krízový manažér zasadol vtedajší minister dopravy Roman Brecely. Po prechode poslancov do Mosta prišla strana aj o jediné ministerstvo, ktoré jej v povolebných rokovaniach pripadlo. Sieť vypadla z koaličnej zmluvy, Roman Brecely na ministerský post rezignoval a ministerstvo dopravy prevzal Most-Híd. Brecely v máji toho roka oznámil, že sa chce viac venovať odbornej práci a nemá záujem ďalej viesť Sieť. Stranu tak dočasne vedie jej kancelár a farmár Marek Čepka. Práve on vybavoval úver vo Fio banke. Pred voľbami strane požičal vyše 270-tisíc eur. Po voľbách sa nakrátko stal vedúcim služobného úradu ministerstva dopravy. "Prípadná pôžička pána Čepku je jeho súkromnou záležitosťou, diskutovať o nej je plne v jeho kompetencii," odkázali z komunikačného oddelenia Siete. O tom, či sa Čepka chystá kandidovať na straníckom sneme na post predsedu strany, na komunikačnom oddelení informácie nemajú. Snem by sa mal konať v druhom polroku 2017. Denníku SME sa s Čepkom nepodarilo spojiť. Hoci o kedysi vládnej strane už dlhší čas nepočuť, v stanovisku podpísanom komunikačným oddelením tvrdia, že nezanikne. V tomto období podľa stanoviska obnovuje komunikáciu so svojimi členmi, ktorých je vraj zhruba 1500. "V budúcnosti strana Sieť bude normálne fungujúcou stranou so všetkými ambíciami, ktoré s tým súvisia," napísali. Strana sa plánuje zapojiť aj do župných volieb. V regiónoch vraj viacerí členovia strany prejavili záujem za ňu kandidovať. Jej niekdajší šéf Procházka odišiel z parlamentu a kandidoval na post dodatočného sudcu Všeobecného súdu Európskej únie v Luxemburgu. Poradný výbor Rady EÚ však jeho kandidatúru odmietol pre "obavy ohľadne integrity kandidáta, ktoré podľa výboru neboli rozptýlené".


Letisko v Bratislave vybavilo vo februári takmer o pätinu viac ľudí než vlani

Počet letov vo februári stúpol o 18 percent.

BRATISLAVA. Vo februári tohto roka vybavilo letisko M. R. Štefánika v Bratislave spolu na prílete a odlete 107 164 cestujúcich. Podľa hovorkyne letiska Veroniky Ševčíkovej je to najvyšší počet cestujúcich za posledných desať rokov a v porovnaní s februárom minulého roka to znamenalo nárast o 17 percent. "O nárast cestujúcich až o 17 percent v porovnaní s minuloročným februárom sa pričinili nové linky z Bratislavy do Sofie, Varšavy, Bologne, ale aj vyššie frekvencie letov na existujúcich spojeniach," opísal generálny riaditeľ letiska Jozef Pojedinec. Okrem cestujúcich pritom podľa jeho slov v druhom mesiaci roka letisku rástli aj ďalšie prevádzkové ukazovatele. Počet letov vo februári stúpol o 18 percent a množstvo vybaveného nákladu vzrástlo o 19 percent v porovnaní s februárom 2017. Letisko tak vybavilo vo februári 2018 spolu 1736 odletov a príletov a 2042 ton leteckého nákladu.


V tendroch by sa mohla najvyššia a najnižšia ponuka vylučovať, myslí si Érsek

Érsek má plán, čo robiť v prípade, keď sa do tendra prihlásia len traja záujemcovia.

BRATISLAVA. V súťažiach na diaľničné úseky by sa mohla najvyššia a najnižšia ponuka automaticky vylučovať. Myslí si to minister dopravy Árpád Érsek (Most-Híd) a túto svoju víziu opísal na pondelkovom Stretnutí lídrov slovenského stavebníctva, ktoré sa koná v Bratislave. "To je moja úvaha, moje jedno z riešení, ktoré by eventuálne mohlo trošku vyčistiť nezhody vo verejných obstarávaniach," uviedol šéf rezortu dopravy. V niektorých štátoch to podľa neho zrejme takto funguje a hovoria o tom aj odborníci. Otázkou však podľa neho je, čo robiť v prípade, keď sa do tendra prihlásia len traja záujemcovia. Tam by vylúčením najvyššej a najnižšej ponuky ostala len jedna. "Potrebujeme podľa môjho názoru, aby sme toto mohli spraviť, aby sa minimálne päť až šesť súťažiacich prihlásilo do projektu," doplnil Érsek. Šéf Národnej diaľničnej spoločnosti (NDS) Ján Ďurišin zároveň v pondelok avizoval, že diaľničná spoločnosť by chcela v diaľničných súťažiach okrem ceny používať aj iné kritériá. V spolupráci s Úradom pre verejné obstarávanie, ministerstvom dopravy a odbornou verejnosťou preto pripravuje návrh súťažných podkladov, kde okrem ceny budú použité aj ďalšie kritériá. "Mám na mysli hlavne kritériá týkajúce sa životného prostredia, skúsenosti a kvality kľúčových odborníkov. Chceme využiť poznatky z praxe od krajín, ako je Dánsko a Holandsko," vysvetlil Ďurišin. Myslí si, že správnou kombináciou týchto kritérií sa dosiahne spravodlivá cena, vysoká kvalita diela, zníženie negatívnych dosahov na životné prostredie a tiež zodpovedný projektový manažment stavby tak, aby dielo bolo dokončené v stanovených lehotách a v zodpovedajúcej kvalite. "Plánujeme tieto nové kritériá už realizovať v súťažiach, ktoré budú prebiehať v roku 2018," dodal.


Na Bermudách sú kvôli hurikánu desaťtisíce ľudí bez elektriny

Vysoké vlny môžu spôsobiť záplavy v pobrežných oblastiach.

HAMILTON. Desaťtisíce ľudí sú na Bermudách bez prúdu, pretože hurikán Humberto poničil elektrické vedenie. Americké Národné centrum pre hurikány (NHC) podľa agentúry Reuters varovalo obyvateľov, že vysoké vlny môžu spôsobiť záplavy v pobrežných oblastiach. V stredu večer miestneho času bolo bez dodávok elektrického prúdu viac ako 28.000 domácností a firiem, uviedla miestna energetická spoločnosť Belco. Bermudské úrady vyzvali obyvateľov, aby nevychádzali na cesty a pripravili sa na prípadné tornáda. Hurikán Humberto dosiahol tretí z piatich stupňov Saffirovo-Simpsonovej škály. Neďaleko pobrežia štátu Colima na juhozápade Mexika búrka Lorena zosilnela na hurikán. Rýchlosť vetra, ktorý ju sprevádza, dosahuje v nárazoch 110 kilometrov za hodinu. Zástupcom mexických úradov robia starosti prívalové zrážky, ktoré môžu spadnúť v oblastiach na juhu krajiny predtým postihnutých suchom.


Viete, koľko chutí rozozná človek? Vedci navrhujú novú

Uhľohydráty sú viac ako len zdroj energie. Výskum ukázal, že človek dokáže rozpoznať ich chuť.

CORVALLIS, BRATISLAVA. Pečivo, ryža či cestoviny. Ľudia, ktorí začínajú s chudnutím, alebo sa snažia udržať si ideálnu figúru vám určite povedia, že práve tieto jedlá treba z jedálnička vylúčiť medzi prvými. Lenže jedlá bohaté na uhľohydráty patria k základom viacerých kuchýň a odopierať si ich nemusí byť jednoduché. Uhľohydráty sú pre ľudské telo užitočným zdrojom energie s pomalým uvoľňovaním.  Štúdia vedcov z Oregonskej štátnej univerzity zo žurnálu Chemical Senses dokonca naznačuje, že majú vlastnú chuť, ktorá by sa mohla zaradiť k ostatným základným chutiam. Uhľohydráty ako škrob sú reťazce molekúl cukru. Slinami ich rozkladáme na kratšie reťazce a jednoduchšie cukry. Aj preto si mnoho odborníkov myslelo, že pri jedení uhľohydrátov vnímame práve tieto sladké zložky. Vedci ale pri najnovšom výskume nechali dobrovoľníkom ochutnávať roztoky s rôznymi koncentráciou uhľohydrátov. "Chuť opísali ako 'škrobovú'. Ľudia z Ázie by ju prirovnali k ryži, belosi k chlebu alebo k cestovinám. Je to ako jesť múku," povedala časopisu New Scientist spoluautorka štúdie Juyum Limová. Škrobovú chuť cítili aj so zablokovanými receptormi sladkej chute, aj so zablokovaným enzýmom, ktorý rozkladá dlhé reťazce uhľohydrátov. "Každá kultúra má hlavný zdroj zložitých uhľohydrátov. Nedáva zmysel, aby sme ich pri jedení necítili," dodáva Limová, podľa ktorej je to prvý dôkaz novej chute. Aby sa škrob zaradil medzi základné chute, treba dôkazov viac. Vedcom sa zatiaľ nepodarilo určiť, či aktivuje špecifické chuťové receptory na jazyku. Práve tento mechanizmus je jednou z podmienok, aby sa nová chuť zaradila k známym chutiam. K sladkej, slanej, horkej a kyslej sa napríklad v roku 2009 pribudla chuť umami. Vyvoláva ju glutaman sodný a spája sa chuťou mäsa, rýb a mliečnych výrobkov. Šiestu chuť navrhovali austrálski vedci už minulý rok. V tomto prípade predložili dôkazy, že existuje samostatný proces na spracovanie chute mastných jedál. Ak výskumy presvedčivo ukážu, že škrobová a mastná chuť sú dostatočne odlišné od ostatných a zároveň na jazyku a v mozgu aktivujú špecifické oblasti, mohol by oficiálny počet chutí narásť na sedem. doi: 10.1093/chemse/bjw088 doi: 10.1186/2044-7248-4-5 Tento text ste mohli čítať vďaka tomu, že platíte za obsah. Vážime si to.


Pre opravu cesty na Tomášikovej presmerujú autobusy

Úsek cesty budú opravovať po etapách v jednotlivých jazdných pruhoch.

BRATISLAVA. Pre opravu cesty na Tomášikovej ulici v bratislavskom Ružinove presmerujú autobusové linky mestskej hromadnej dopravy (MHD), ktoré jazdia cez tento úsek. Týka sa to autobusových liniek číslo 66, 75, 96, 196 a N74 od štvrtku, práce chcú ukončiť do nedele 6. augusta. Informuje o tom Dopravný podnik Bratislava na svojej oficiálnej webovej stránke s tým, že úsek budú opravovať po etapách v jednotlivých jazdných pruhoch. Linka číslo 75, smer Čiližská, bude jazdiť od zastávky Tomášikova po trase Ružinovská, na najbližšom prejazde cez električkovú trať na Tomášikovu, kde sa od zastávky Nevädzová - OC Retro napojí na svoju trasu. Táto linka v smere na Kadnárovu bude premávať od zastávky DK Ružinov po trase vpravo na Ružinovskú, na najbližšom prejazde cez električkovú trať, priamo na Ružinovskú, kde sa od zastávky Tomášikova napojí na svoju trasu. DPB pripomína, že linka číslo N74 v smere na Hlavnú stanicu bude cestujúcich voziť od zastávky DK Ružinov a na najbližšom prejazde cez električkovú trať sa vráti na komunikáciu Ružinovská. V prípade prác v jazdnom pruhu v smere na Gagarinovu zastávku DK Ružinov, v smere na Gagarinovu, zrušia.


Slovak Investment Holding a investori z Izraela a Číny investujú do AeroMobilu

AeroMobil spropagoval Slovensko vďaka prototypu lietajúceho auta.

BRATISLAVA. Slovak Investment Holding (SIH) písomne potvrdil svoju investíciu do spoločnosti AeroMobil Holding S. A., výrobcu nového prototypu lietajúceho auta. Spoluinvestormi holdingu sú v tomto investičnom kole izraelská investičná spoločnosť Focus Capital Group a čínska výrobno-technická a investičná firma Weilong Enterprise so sídlom v Šanghaji. Zo strany SIH ide podľa zverejnených informácií o návratnú formu kapitálového financovania z Európskych štrukturálnych a investičných fondov, z Operačného programu Výskum a inovácie.AeroMobil spropagoval Slovensko vďaka svojmu prototypu lietajúceho auta na globálnej úrovni. V rámci výskumu a vývoja v oblasti lietajúceho vozidla si táto spoločnosť doteraz zaregistrovala viac ako 14 globálnych patentov a inovatívnych technológií, čo ju zaradilo medzi najaktívnejšie spoločnosti v oblasti inovácie osobných lietajúcich vozidiel vo svete. "AeroMobil sa dlhodobo radí medzi najznámejšie globálne slovenské značky a zároveň medzi najaktívnejšie slovenské spoločnosti v získavaní technologických patentov. Tešíme sa z príležitosti podporiť túto spoločnosť v jej ďalšom rozvoji, ako aj v prilákaní súkromných investícií do tejto transakcie,“ uviedol generálny riaditeľ SIH Ivan Lesay. AeroMobil je jedným z popredných technologických startupov v rýchlo sa rozvíjajúcom priestore pre lietajúce vozidlá a osobnú leteckú dopravu. Predmetná investícia umožní spoločnosti dokončiť certifikáciu a následne spustiť predaj svojho lietajúceho auta vo verzii 4.0 na leteckú a pozemnú prevádzku. „Tento projekt potvrdzuje, že na Slovensku pracujú šikovní ľudia schopní vytvoriť prelomovú technológiu v novom odvetví. Verím, že táto pôvodne malá firma z malej krajiny má v sebe potenciál dosiahnuť komercializáciu lietajúcich áut po celom svete,“ povedal Chairman AeroMobilu Patrick Hessel.Slovak Investment Holding je akciová spoločnosť v 100-percentnom vlastníctve štátu. Jej hlavným poslaním je podpora strategických verejných i súkromných investícií na Slovensku v oblasti infraštruktúry, energetickej efektívnosti, odpadového hospodárstva, sociálnej ekonomiky, malých a stredných podnikov, zdravotníctva a kultúrneho a kreatívneho priemyslu. Finančné prostriedky na realizáciu investícií čerpá z európskych štrukturálnych a investičných fondov. SIH financuje projekty výlučne návratnou formou, tzn. pomocou finančných nástrojov a nie grantovým spôsobom.


V Jemene demonštrovali státisíce prívržencov exprezidenta Sáliha

Exprezident vyhlasuje, že je pripravený rokovať s arabskými štátmi.

SANÁ. Približne tristotisíc Jemenčanov demonštrovalo vo štvrtok v hlavnom meste Saná na podporu bývalého prezidenta Alího Abdalláha Sáliha v období, keď rastie napätie medzi jeho prívržencami a tzv. húsijmi - šiitskými povstalcami, s ktorými vytvorili spojenectvo v boji proti koalícii podporujúcej medzinárodne uznávanú vládu prezidenta Abda Rabbuha Mansúra Hádího. Agentúra AP informovala, že masová demonštrácia sa uskutočnila pri príležitosti osláv 35. výročia založenia exprezidentovej strany Všeobecný ľudový kongres. Podporovatelia Sáliha vydali vyhlásenie, podľa ktorého strana prehodnotí svoje partnerstvo s húsíjmi. Sálih a húsíovia sa vzájomne napádajú, pričom exprezident podľa agentúry DPA vyhlasuje, že je pripravený rokovať s arabskými štátmi, ktoré začali v marci 2015 nálety proti húsíom, aby ich vyhnali zo Saná a umožnili Hádího vláde prevziať kontrolu nad celým Jemenom. Sálih vládol Jemenu v rokoch 1990-2012 a v minulosti bol dôležitým spojencom Saudskej Arábie, ktorá v súčasnosti stojí na čele koalície bojujúcej proti húsíom. Konflikt v Jemene vypukol ešte v roku 2014, keď húsíovia obsadili hlavné mesto Saná. V marci 2015 donútili prezidenta Hádího ujsť, čo následne vyvolalo vzdušnú operáciu Saudskej Arábie na podporu jemenských vládnych síl.


Peres sa vysnívaného mieru nedožil. Zabránili v tom osady aj neústupní politici

Umrel posledný z izraelských otcov zakladateľov. Jeho snaha o fungovanie v rámci dvoch štátov je čoraz ďalej od úspechu.

JERUZALEM, BRATISLAVA. Pred rokom na jednom z kontrolných stanovíšť v palestínskom Hebrone zastrelili štyria izraelskí vojaci osemnásťročnú študentku Hadík. Dievča podľa nich vyťahovalo nôž, zneškodnili ho troma strelami. Pár dní po tomto incidente začali v Hebrone, ale aj na okraji Jeruzalemu horieť pneumatiky a médiá sa zaplnili správami o útokoch Palestínčanov. V tom istom meste trvajú útoky dodnes – len pred týždňom tam na vojaka zaútočil muž s nožom. Nielen tieto incidenty, ale ani politické vyjadrenia nepomáhajú myšlienke, ktorú väčšiu časť svojho života podporoval izraelský štátnik a bývalý premiér aj prezident Šimon Peres. Ten vo veku 93 rokov zomrel, no ani pár týždňov pred smrťou neprestával hovoriť o mieri medzi Palestínou a Izraelom. „Môžeme a mali by sme ukončiť tento konflikt – a my by sme mali byť iniciátormi,“ povedal v minulosti Peres. Jeho mierové myšlienky však nikdy nenašli pochopenie u mnohých Izraelčanov. Prvú časť svojho života strávil Peres, paradoxne, vyzbrojovaním Izraela, v tej druhej sa zase pokúšal o mier v krajine. „Smutnou iróniou jeho života je, že v jeho prvej kapitole bol oveľa úspešnejší,“ napísal pre denník Guardian izraelský novinár Anšel Pfeffer. Muž, ktorý sa pričinil aj o posilnenie izraelského jadrového programu či o plánovanie vojny v Suezskom prieplave, v zahraničí zviditeľnila práve snaha o mierové usporiadanie. Keď v roku 1994, rok po podpise dohody v Osle, dostal ako minister zahraničných vecí spolu s vtedajším palestínskym prezidentom Jásirom Arafatom a izraelským premiérom Jicchakom Rabinom Nobelovu cenu za mier, pre mnohých Izraelčanov to bol stále veľmi kontroverzný moment. Jeho sen o mieri sa začal rúcať po tom, čo Rabina zastrelil židovský atentátnik, sám Peres prehral voľby a Arafat izraelské riešenia odmietol. Na západnom brehu začali rásť múry, Gazu zase obsadila teroristická organizácia Hamas a posun zastavili dve palestínske povstania. Dvadsaťpäť rokov po dohode z Osla ju mnohí vidia ako zlyhanie, podľa niektorých by dokonca situácia taká dramatická nebola, ak by dohoda neexistovala. Myšlienka dvoch štátov, ktorú Peres tak presadzoval, dnes stráca fanúšikov a ohrozujú ju útoky aj politici. Podľa magazínu Daily Beast prezentoval Peres civilnejší Izrael ako dnes. Aj keď počas budovania štátu nepatril k najobľúbenejším politikom, dnes ho nahradili pravicoví politici s ostrejšími vyjadreniami, napríklad aj jeho niekdajší súper a dnešný premiér Benjamin Netanjahu. Práve jeho vláda podľa Peresa nenasledovala pôvodný odkaz, ktorým sa on riadil. „Izrael by mal presadiť dvojštátne riešenie pre vlastné dobro,“ hovoril. „To je hlavná otázka a je mi ľúto, že vláda robí opak,“ povedal podľa denníka Guardian. Ešte pred troma rokmi Peres hovoril, že verí v mierové riešenie počas jeho života. Rok po tom sa však začala vojenská operácia v Gaze, pri ktorej zahynulo vyše dvetisíc ľudí. Palestínsky líder Mahmúd Abbás navyše vyhlásil, že mierová dohoda z Osla sa už Palestíny netýka.  Dohodu totiž Izraelčania neustále porušujú. Napríklad v osade Har Gilo na okraji palestínskeho Betlehema dnes žije asi dvetisíc Izraelčanov, čoskoro ich bude ešte viac. Osada je súčasťou plánu vlády, podľa ktorého by medzi mestami Betlehem a Hebron malo žiť aspoň pol milióna Izraelčanov. Celá oblasť leží na západnom brehu Jordánu, teda na území, ktoré podľa medzinárodného práva pripadá Palestíne. Budovanie židovských osád však právo porušuje a Palestínčania ho vidia ako snahu zabrániť vytvoreniu palestínskeho štátu. „Pre Izrael akoby hranica z roku 1967 ani neexistovala,“ píše pre denník Haarec bývalý palestínsky minister zahraničia Nabil Shát. Čoraz menej Izraelčanov aj Palestínčanov verí v dvojštátne riešenie, aj keď stále je to mierna väčšina obyvateľov. Podľa augustového prieskumu Izraelského demokratického inštitútu (IDI) a Palestínskeho centra pre výskum politiky (PSR) podporuje túto myšlienku 51 percent Palestínčanov a 58,5 percenta Izraelčanov. Obe strany si však nedôverujú a rozdeľuje ich aj akýkoľvek kompromis či detaily možnej dohody. „Neexistuje riešenie. Načo márniť čas. Ak chcú dvaja muži v monogamnej spoločnosti tú istú ženu, každá snaha nájsť riešenie je obscénna. Ako ju chcete rozdeliť? Ako chcete spraviť dva štáty?“ povedal pre SME minulý rok 90-ročný Eljakim Haetzni, bývalý poslanec izraelského Knessetu. Ako príčinu vidí najmä násilie Palestínčanov. Podľa výskumníčky Tamar Hermannovej lídri často používajú faktor strachu ako tému, čím dôveru oboch strán ešte viac podkopávajú. Napriek tomu Hermannová tvrdí, že „démonizácia druhej strany zatiaľ neuspela“. Nedostatok snahy vytkol lídrom pred dvoma týždňami aj generálny tajomník OSN Pan Ki-mun. „Dvojštátnemu riešeniu hrozí, že ho nahradí realita jedného štátu s neprestajným násilím a okupovaním,“ povedal v New Yorku. Perez však často hovorieval, že alternatíva neexistuje a mier je jediný spôsob, akým môžu Izraelčania a Palestínčania prežiť. Kritizovanú dohodu z Osla nikdy neľutoval a aj v roku 2013 v rozhovore pre Jerusalem Post tvrdil, že mier nie je nemožný: „Nemožnosť je len produktom našich predsudkov.“